
Ven  Reise,  som  Prof.  Buhi  og  jeg  fore- 
tog i indeværende  Foraar  til  det  hel- 
lige Land,  havde,  i al  Fald  for  mit 
Vedkommende,  nærmest  til  Formaal 
at  bringe  Klarhed  over  forskjellige  Spørgsmaal 
vedrørende  Jerusalems  Topographi  i Oldtiden, 
men  ved  Siden  heraf  var  der  forskjellige  Egne 
i Palæstina,  som  jeg  kunde  ønske  at  tage  i 
Øiesyn,  forsaavidt  Leilighed  dertil  gaves.  Blandt 
disse  indtog  Landskabet  Hauran  i det  østlige 
Palæstina  en  fremragende  Plads. 

Da  jeg  for  henved  30  Aar  siden  reiste  i 
hine  Egne,  laa  Hauran  udenfor  Synskredsen. 
Det  var  i høieste  Grad  usikkert,  gjennem- 
streifet  af  røveriske  Beduinstammer,  der  hver- 
ken skaanede  den  Reisendes  Gods  eller  hans 
Liv.  Kun  ganske  faa,  meget  dristige  og  med 
Beduinernes  Sprog  og  Sæder  meget  fortrolige 
Reisende  havde  vovet  sig  did.  Blandt  disse 

kan  nævnes  Seetzen , som  med  Livsfare  i Aaret 
1805,  og  Burkhardt,  som  1810  bereiste  Hau- 
ran , af  Nyere  kan  fremhæves  Wetzstein , der 
som  preussisk  Konsul  i Damaskus  gjorde  en 
Reise  derned  i Efteraaret  1858  og  udgav  en 
interessant  Beskrivelse  (1860)  — endelig  den 
franske  Grev  de  Vogue , der  har  nedlagt  Re- 
sultaterne af  sine  Iagttagelser  i det  store  Pragt- 
værk: La  Syrie  centrale  (I — II.  1865 — 77). 

Nu  have  Forholdene  ganske  forandret  sig. 
Tyrkerne  have  i den  sidste  halve  Snes  Aar 
gjort  Alvor  af  deres  Herredømme  over  Landet, 
de  have  anlagt  et  Par  store  Kaserner  samt 
hist  og  her  udsat  Vagtposter  og  ved  Hjælp 
deraf  holde  de  Beduinerne  i Tømme.  Fuld 
Sikkerhed  er  vel  ikke  tilveiebragt  og  kan  ifølge 
Sagernes  Natur  ikke  tilveiebringes,  idet  Landet 
ligger  altfor  aabent  imod  de  store  Ørkener, 
hvor  al  Militærvagt  er  en  Umulighed,  men 
man  kan  dog  nu  færdes  der  uden  overhæn- 
gende Fare. 

For  min  Reisefælle  og  mig  var  der  saa 
meget  større  Grund  til  at  besøge  Hauran,  som 
det  var  en  gammel  Aftale  med  vor  Ven,  den 
danske  Consul  Løytved  i Beirut,  at  han  vilde 

ledsage  os  paa  vor  Reise  derigjennem.  En 
bedre  Fører  kunde  vi  ikke  ønske  os,  da  han 
tidligere  har  reist  der,  har  personligt  Fjend- 
skab til  mange  af  Scheikerne  og  taler  Arabisk 
med  stor  Færdighed. 

Gjennem  Breve  og  Telegrammer  var  det 
blevet  fastsat,  at  vi  Lørdagen  den  27de  April 
skulde  mødes  i Banias , det  gamle  Cæsarea 
Philippi.  Efter  en  Maaneds  Ophold  i Jerusa- 
lem drog  Prof.  Buhi  og  jeg  alene,  ledsagede 
af  en  arabisk  Dragoman,  gjennem  Palæstina 
over  Nablus,  Nazareth,  Tiberias  og  Saphed  og 
ankom  ogsaa  den  bestemte  Dag  ve<J  Middags- 
tide  i Banias.  Vi  vare  i stor  Spænding,  om 
vi  nu  ogsaa  vilde  træffe  Consul  Løytved,  thi 
vi  vidste,  at  han  var  stærkt  optagen  af  Forret- 
ninger, og  at  en  eller  anden  uventet  Hindring 
let  kunde  være  indtruffen.  I saa  Fald  maatte 
Reisen  i Hauran  opgives,  thi  uden  ham  hver- 
ken kunde  eller  vilde  vi  reise  derind , og  der 
vilde  da  ikke  være  Andet  for  os  at  gjøre  end 
at  drage  lige  op  til  Damaskus.  Dagen  gik 
med  Spørgen  og  Speiden  ud  ad  Veien  og  op 
ad  Bjerghøiderne,  men  der  hverken  hørtes 
eller  saaes  noget  til  Løytved.  Alt  som  Solen 

sank  dybere,  og  Skyggerne  bleve  længere,  blev 
vor  Uro  større.  Endelig  henad  Aften  lød  det 
glade  Raab  os  i Møde,  at  Tjenerskabet  var 
ankommen,  og  vi  traf  det  kort  efter  i Færd 
med  at  gjøre  Natteleiet  istand  i Scheikens 
Hus,  hvor  vi  skulde  overnatte.  Vi  gik  ud  af 
den  lille  By  og  mødte  ved  Solnedgang  midt 
imellem  de  plaskende  Kildevæld  og  Vand- 
strømme, som  paa  alle  Sider  omgive  Banias, 
Løytved  selv.  Han  var  bleven  opholdt  i Baal- 
bek,  hvor  han  for  Tiden  opfører  en  ny  Skole- 
bygning, og  havde  med  to  lange  anstrængende 
Dagsreiser  netop  kunnet  naa  Banias  til  den 
fastsatte  Tid.  Med  ham  fulgte  »to  fremmede 
Herrer »,  som  der  først  blev  sagt  os,  men  som 
ved  nærmere  Eftersyn  viste  sig  at  være  to 
Landsmænd  og  Venner , med  hvilke  vi  alt 
havde  været  sammen  i Jerusalem , nemlig 
Præsterne  Stahlfest  Møller  og  Th.  Sørensen 
(tidligere  Præst  paa  Færøerne , nu  i Skander- 
borg), Det  var  et  kjært  Møde,  og  vi  tilbragte 
en  fornøielig  Aften  oppe  paa  det  flade  Tag 
af  Scheikens  Hus,  hvor  vort  Aftensmaaltid  var 
dækket.  Mørket  faldt  paa,  men  Foraarsaftenen 
var  lun  og  mild,  Vinen  flød  rigelig  i Bægrene, 

og  vi  havde  tilstrækkeligt  Samtalestof  dels  i 
gj  ensidige  Meddelelser  om  vore  for  skj  ellige 
Oplevelser  og  dels  i Reiseplaner  for  de  føl- 
gende Dage. 

Vi  vare  altsaa  nu  fem  Danske  samlede,  og 
med  os  fulgte  en  hel  lille  Karavane,  saaledes 
som  Forholdene  gjør  det  nødvendigt  i hine 
Egne.  I Spidsen  for  Toget  red  gjerne  Ka- 
wassefi*)  Mohamed  med  en  lang  Bøsse  over 
Skulderen,  saa  var  der  Kokken  Joseph,  der  stod 
for  Madlavningen,  og  Tjeneren  Joseph,  der 
skulde  besørge  Opvartningen,  fremdeles  vor 
Dragoman  fra  Palæstina,  der  efter  Aftale  skulde 
følge  os  gjennem  Hauran,  endelig  to  eller  tre 
Hestepassere  eller  Mukarer,  samt  en  eller  to 
Æselsdrenge.  Af  Bagage  medførte  vi  Felt- 
senge med  tilhørende  Madratser  og  Tæpper, 
endvidere  Proviant  og  Vin,  da  Saadant  ikke 
kunde  faaes  i Hauran,  samt  det  nødvendige 
Reisetøi.  Derimod  medførte  vi  ikke  Telte, 
hvilke  ellers  anses  for  nødvendige  til  en  Reise 
i Hauran,  idet  vi  gjorde  Regning  paa  at  kunne 


*)  Kawas  er  en  Politisoldat,  der  staar  til  Consulens 
Tjeneste  og  skal  beskytte  ham  mod  mulig  Overlast. 

opslaa  vort  Natteqvarter  hos  de  arabiske  Schei- 
ker.  Hele  Reiseselskabet  bestod  altsaa  af  1 1 
eller  1 2 Personer  med  et  tilsvarende  Antal 
Heste  og  Pakdyr.  — 

— Hauran  er  Navnet  paa  Landskabet 
Syd  for  Damaskus,  Øst  for  Jordanskilderne  og 
Genezareth  Sø.  Mod  Øst  og  Syd  begrændses 
det  af  Ørkener.  Oprindelig  bruges  Navnet 
forat  betegne  Bjerglandet,  men  er  senere  ogsaa 
blevet  udvidet  over  Slettelandet.  Hele  Landska- 
bet er  fra  Vest  til  Øst  ti  eller  tolv  danske  Mil, 
fra  Nord  til  Syd  atten  til  tyve  Mil  i Udstrækning. 
I geologisk  Henseende  frembyder  det  stor  In- 
teresse ved  sine  vulkanske  Dannelser.  Hauran- 
bjergene  i den  østlige  Deel,  Djebel  Hauran,  er 
en  Række  nu  udbrændte  Vulkaner,  hvoraf 
navnlig  de  to,  Sihan  i Nord  og  Kleb  i Syd, 
udmærke  sig  ved  deres  Størrelse  og  Omfang. 
Fra  disse  ere  uhyre  Lavamasser  flydte  ud  over 
det  vestlige  Sletteland.  Den  nordlige  Deel 
heraf,  den  saakaldte  Ledja , er  vulkanske  Lava- 
marker, dækkede  med  en  sparsom  Vegetation 
og  med  en  Mængde  Revner  og  Kløfter,  der 
gjøre  dem  til  et  ypperligt  Skjulested  og  Til- 
flugtssted for  Enhver,  som  af  en  eller  anden 

Grund  er  kommen  i Strid  med  Regjeringen 
og  for  en  Tid  ønsker  at  unddrage  sig  dens 
Myndighed.  Ogsaa  findes  der  i Ledjaen  hist 
og  her  enkelte  Brønde  og  et  Par  Smaasøer, 
saa  at  Landet  er  beboeligt,  og  der  findes  og- 
saa flere  mindre  Byer  her.  Den  vestlige  og 
sydlige  Deel  af  Hauran,  der  bestaar  af  hen- 
smuldrede  Lava-  og  Basaltmasser,  er  derimod 
meget  frugtbart  Land  med  ypperlige  Græs- 
gange og  udstrakte  Hvedemarker.  Ogsaa 
Hauranbjergene  selv  afgive  gode  Græsgange, 
og  en  Del  af  dem  er  bevoxet  med  Egeskov. 

Endnu  vildere  er  Egnen  Øst  for  Hauran. 
Her  møde  vi  først  den  store  Lava -Ørken 
Harra,  dækket  med  et  Lag  af  Sten  fra  en 
Næves  til  en  Mands  Størrelse,  som  synes  ud- 
slyngede af  Vulkanerne.  Ogsaa  her  findes  en 
Række  Hulninger  og  Kløfter,  der  i Foraars- 
tiden  dækkes  med  Grønt  og  afgive  sparsomme 
Græsgange  for  Beduinerne,  men  sidst  i April 
afsvides  Alt  af  Solen,  og  da  maa  disse  søge 
over  til  Hauranbjergene  med  deres  Hjorder. 
Om  Sommeren  hersker  en  forfærdelig  Hede  og 
Tørke,  og  da  er  ethvert  Ophold  her  umuligt. 
Det  er  muligvis  denne  glødende  Lava-Ørken, 

til  hvilken  Propheten  Jeremias  hentyder  med 
et  Ordspil  i Cap.  1 7,  V.  6,  hvor  han  taler  om 
den  af  Herren  Forbandede,  som  skal  bo  i den 
brændende  Ørken  (Harerim)*).  Nord  for  denne 
Ørken  ligger  det  egentlige  vulkanske  Centrum, 
Saf a.  Dette  er  et  sort  mat  giindsende  Lava- 
plateau, fra  hvilket  en  Række  nu  udbrændte 
Kratere  hæve  sig.  Her  findes  ikke  en  Draabe 
Vand,  følgelig  heller  ikke  den  ringeste  Vege- 
tation, saa  at  det  Hele  nærmest  har  Udseende 
af  en  vældig  sort  Jernstøbning  af  flere  Miles 
Udstrækning.  Hverken  Mennesker  eller  Dyr 
kunne  leve  her  i længere  Tid,  men  paa  Grund 
af  de  mangfoldige  Huler,  Kløfter  og  Revner 
i Lavamassen  afgiver  Safa  et  fortrinligt  Skjule- 
sted for  dem,  som  i et  kortere  Tidsrum  ønske 
at  unddrage  sig  mægtige  Fjenders  Forfølgelser. 
Endelig  Øst  for  disse  vulkanske  Ødemarker 
strækker  den  store  Steppe,  Hamad , sig  lige  til 
Euphrat.  Det  fremgaaer  heraf,  at  Hauran  mod 
Øst  og  Syd  støder  umiddelbart  op  til  store 
Ørkener  og  vidtstrakte  Stepper,  og  denne  Be- 


*)  Wetzstein  , Reisebericht  iiber  Hauran  und  die 
Trachonen.  1860.  S.  21. 


liggenhed  har  havt  den  allerstørste  Betydning  for 
Landets  Historie  indtil  den  Dag  idag.  Betin- 
gelsen for,  at  Hauran  skal  blive  et  frugtbart 
og  rigt  Culturland,  er  nemlig,  at  det  ved  stærke 
Militærvagter  maa  være  sikkret  mod  de  røve- 
riske Nomadestammer,  der  fra  Arilds  Tid  indtil 
den  Dag  idag  have  tumlet  sig  i Ørkenen. 
Tages  denne  Beskyttelse  bort,  vil  Landet  være 
prisgiven  for  Plyndring  og  ligge  øde,  som  det 
nu  har  gjort  i over  et  Aartusind,  lige  siden 
det  blev  underlagt  Islams  Herredømme. 

Det  var  imidlertid  ikke  disse  storartede 
vulkanske  Lavadannelser,  der  drog  os  til  sig; 
baade  savnede  vi  den  fornødne  geologiske 
Fordannelse  for  ret  at  kunne  forstaa  dem , og 
heller  ikke  dristede  vi  os  ind  i disse  vilde  og 
sønderrevne  Lava-Ørkener.  Det  var  Hauran, 
vi  vilde  gjæste,  ikke  paa  Grund  af  dets  Natur, 
men  paa  Grund  af  dets  Historie  og  de  talrige 
Oldtidslevninger , som  her  endnu  findes  og 
kaste  nyt  Lys  over  en  hel  Periode  af  Kultur- 
og  Kunsthistorien. 

Hauran  fremtræder  to  Gange  i Israels 
Historie , mærkelig  nok  i dens  første  Begyn- 
delse og  lige  i dens  Slutning , medens  vi  i 


hele  den  mellemliggende  Periode  af  næsten 
halvandet  Aartusind  Intet  høj*e  om  det.  Paa 
den  Tid,  da  Moses  førte  Israels  Børn  henimod 
det  forjættede  Land,  var  den  sydlige  Del  af 
Hauran  en  Del  af  Basan,  og  den  mægtige 
Amoriterkonge  Og  havde  herfra  udstrakt  sit 
Herredømme  helt  op  til  Hermons  Bjerg  (5  Mos. 
3,  8).  Her  laa  Landskabet  Argob , det  vest- 
lige Affald  af  Hauranbjergene , om  hvilket  der 
berettes,  at  der  i det  laa  60  faste  Stæder  med 
høie  Mure , med  dobbelte  Porte  og  Stænger 
(smst.  V.  4 — 5).  Det  sees  heraf,  at  der  alle- 
rede i hin  fjerne  Oldtid  har  hersket  en  høi 
Grad  af  Cultur,  Landet  var  frugtbart  og  rigt, 
Basans  ypperlige  Græsgange  og  dets  fede  Øxne 
nøde  ikke  mindre  Ry  end  dets  herlige  Ege- 
skove (jvfr.  Ezech.  39,  18;  27,  6;  Es.  2,  13). 
Alt  dette  tilfaldt  efter  blodige  Kampe  Israels 
Folk,  der  udryddede  den  amoritiske  Befolk- 
ning. Ved  Landets  Uddeling  erholdt  den 
halve  Manasse  Stamme  det  som  sin  Arvelod. 
Men  fra  nu  af  høre  vi  i lange  Tider  Intet 
videre  om  disse  rige  og  frugtbare  Landstræk- 
ninger; det  tør  vistnok  antages,  at  de  her 
boende  Israeliter  have  ført  et  Nomadeliv  med 

deres  store  Hjorder  paa  de  yppige  Græsgange, 
og  at  der  under  dette  ensformige  Liv  Intet 
har  fundet  Sted,  som  kunde  henlede  Historie- 
skrivernes Opmærksomhed  paa  dem.  Dette 
skeer  først  henimod  Christi’Tid.  Landet  er 
nu  blevet  underlagt  Roms  Herredømme  og 
delt  i fem  Provindser,  hvoraf  vi  gjenfinde 
Navnet  Auranitis  i det  nuværende  Hauran, 
medens  Trachonitis  svarer  til*  Ledjaen,  Ba- 
tanæa  er  Hauranbjergene,  Gaulonitis  og  Ituræa 
de  tilstødende  Landstrækninger  mod  Vest  og 
Nord.  Alt  dette  skænkedes  af  Romerne  til 
Kong  Herodes  den  Store  og  gik  fra  ham 
over  til  hans  Søn  Tetrarchen  Philip.  Paa 
denne  Tid  begynder  Haurans  egentlige  Blom- 
stringsperiode, der  varer  henved  et  halvt  Aar- 
tusinde.  Arabiske  Folkestammer  indvandrede, 
de  synes  at  være  komne  fra  Sydarabien,  hvor 
der  den  Gang  blomstrede  en  rig  Cultur.  Det 
var  ikke  Ørkenens  vilde  Sønner,  men  en  Be- 
folkning, der  levede  i stensatte  Boliger  og  nu 
bragte  sin  Byggelyst  og  øvrige  Levevis  med 
sig.  De  oprettede  forskjellige  mindre  Fyrsten- 
dømmer i delvis  Afhængighed  af  Rom.  En  af 
disse  arabiske  Fyrster  omtales  leilighedsvis  i 

det  ny  Testamente:  det  er  den  Kong  Aretas, 
som  holdt  Damaskus  besat,  da  Apostelen  Paulus 
kom  dertil , umiddelbart  efter  sin  Omvendelse 
(2  Kor.  11,  32).  Romerne  gjorde  sig  efter- 
haanden  til  Herrer  over  Alt  dette;  men  sør- 
gede ogsaa  forat  sikkre  Landet  ved  at  anlægge 
Veie  og  befæstede  Leire,  som  kuede  de  talrige 
Røverbander.  Den  gamle  Geograph  Strabo 
omtaler  dette  paa  en  Maade , som  frembyder 
en  mærkelig  Parallel  med  de  nuværende  For- 
hold: »Barbarerne  plyndre  Kjøbmændene.  Dette 
skeer  dog  nu  mindre,  efterat  Zenodorus’  Røver- 
bander ere  bievne  adspredte  ved  Romernes 
gode  Indretninger,  og  Sikkerheden  opretholdes 
ved  Soldaterne  i Syrien«  (16  Bog  2 Cap.). 
Under  disse  lykkelige  Forhold  blomstrede  Han- 
delen, en  Række  Stæder  reiste  sig,  blandt 
hvilke  Landets  Hovedstad,  Bostra,  indtog  den 
første  Plads.  Handelsveien  mellem  Damaskus 
og  Middelhavet  paa  den  ene  Side,  Persien  og 
Indien  paa  den  anden,  gik  herigjennem,  hvor- 
ved store  Rigdomme  vandtes.  De  nye  Borgere 
opførte  store  Vaaningshuse  for  sig  selv  af  Lan- 
dets ypperlige  Bygningsmateriale , den  mørke 
Basalt,  og  dertil  herlige  offentlige  Pragtbyg- 

ninger,  Templer,  Triumphbuer,  Thermer  o.  L. 
Christendommen  vandt  hurtig  Indgang  og  satte 
sit  Præg  paa  hele  denne  rige  Cultur,  en  Mængde 
Kirker  opførtes  i eiendommelig  Bygningsstil. 
Saaledes  blomstrede  Hauran  ved  en  stor  Han- 
delsomsætning og  sin  naturlige  Frugtbarhed, 
og  det  fattedes  ikke  paa  Midler  for  den  store 
Byggelyst,  hvoraf  den  driftige  og  kunstelskende 
Befolkning  var  besjælet.  Da  kom  der  som  en 
ødelæggende  Ørkenvind,  der  i Løbet  af  nogle 
Aaringer  lagde  al  den  rige  Cultur  øde:  det 

var  Islam,  hvis  fanatiske  Skarer  brøde  frem  fra 
Arabiens  Sandørkener.  Det  var  altsaa  en  ny 
Indvandring  fra  Arabien,  men  ikke  som  tidligere 
af  et  høit  udviklet  Culturfolk  med  Kj ærlighed 
til  Kunst  og  et  fredeligt  Handelsliv,  men  om- 
vankende krigerske  Nomadestammer,  hvem  en 
ny  religiøs  Tro  i Forening  med  Lysten  til 
Røveri  og  Plyndring  drev  frem  med  uimod- 
staaelig  Kraft.  I det  syvende  Aarhundrede 
væltede  de  sig  ind  over  Hauran , hvis  Befolk- 
ning blev  enten  nedhugget  eller  fordrevet. 
Fra  den  Tid  var  det  forbi  med  Haurans  Cultur, 
og  Landet  ligger  øde  indtil  den  Dag  idag  som 
en  af  de  mærkeligste  Ruinmarker.  Da  Byg- 


ningerne  saa  godt  som  udelukkende  vare  op- 
førte af  Basalt  og  Lava,  kunde  de  ikke  af- 
brændes, heller  ikke  bleve  de  ombyggede,  thi 
den  nye  Befolkning  var  flygtige  Nomadestammer, 
der  holdt  sig  fjærnt  fra  Stæderne  og  søgte  ud 
paa  de  gode  Græsgange.  Paa  den  Maade 
bleve  Byerne  staaende  øde  og  forladte,  den 
gamle  Befolkning  flygtede  eller  fordreves,  og 
den  nye  Befolkning  drog  ikke  ind  i dem. 
Naturligvis  faldt  Adskilligt  sammen  i A ar  hun  - 
dredernes  Løb , og  navnlig  have  Jordskjælv 
strakt  mange  stolte  Pragtbygninger  til  Jorden, 
man  træffer  overhovedet  kun  sjældent  noget 
Tempel  eller  Kirke  i uskadt  Stand.  Men 
saare  hyppig  træffer  man  Søiler  og  Buehvæl- 
vinger , der  mælde  om  Oldtidens  Pragt , og 
man  vil  uden*  Vanskelighed  kunne  i Tanken 
fuldstændiggjøre  Billedet  af  hin  rige,  nu  for- 
svundne Cultur. 

Mangfoldige  ere  »de  døde  Byer«  i Hauran. 
De  staa  fuldstændig  forladte , man  seer  Huse 
og  Mure,  man  rider  ind  i dem,  Gade  op  og 
Gade  ned,  men  træffer  ikke  et  Menneske,  Dø- 
dens Stilhed  hersker  derinde,  tomme  Vinduer 
og  aabne  Døre  gabe  En  i Møde , men  ingen 

Velkomsthilsen,  intet  Spørg  smaal,  intet  menne- 
skeligt Ord  lyder  En  i Møde.  Enkelte  af 
disse  Byer  ere  i de  senere  Aar  bievne  tagne 
i Besiddelse  af  Druser  eller  omvankende  Ara- 
bere, der  have  tilegnet  sig  Oldtidens  Paladser 
og  ere  flyttede  ind  i dem  som  i tomme 
Sneglehuse.  Navnlig  efter  Christenmassacren 
i Libanon  og  i Damaskus  1860*)  ere  mange 
Druser  udvandrede,  som  paa  en  eller  anden 
Maade  vare  indviklede  heri,  og  have  søgt 
Tilflugt  i Hauran.  Hertil  kommer  saa 

Tscherkesserfamilier,  som  efter  1878  udvandrede 
fra  Bulgarien,  misfornøiede  over  den  nye  Ord- 
ning her,  og  som  af  den  tyrkiske  Regering 
faa  Boliger  og  Land  anviste  i Hauran.  Disse 
bidrage  til  Landets  Opdyrkning,  men  paa  den 
anden  Side  ogsaa  til  Oldtidsmindernes  Øde- 
læggelse , idet  de  dels  nedrive , dels  ombygge 
dem  efter  deres  eget  Behov.  Hos  Araber- 
eller Drusescheikerne  aflagde  vi  hyppige  Besøg 
for  at  hvile  lidt  ud  fra  det  lange  Ridt  eller 
for  at  tage  Nattekvarter.  Consul  Løytved 


*)  Jvfr.  herom  min  »Pilgrimsfærd  i det  hellige  Land« 
1876.  S.  336  flg. 

Hauran.  2 

var  da  vor  Ordfører;  som  oftest  samledes  en 
Del  af  Byens  Beboere  om  os  for  at  høre  Nyt. 
Disse  »Arabesker«,  som  jeg  vel  tør  kalde  dem, 
bidrog  i væsenlig  Grad  til  at  give  Reisen 
Farve  og  Stemning.  — 

— Søndagmorgen  den  28de  April  brød 
vor  Karavane  op  fra  Banias.  Den  første  Dag 
frembød  intet  særligt  Nyt.  Vi  droge  Syd  paa 
over  de  græsrige  Sletter  i Djolan,  det  gamle 
Gaulonitis.  De  enkelte  kegleformede  Høie, 
der  hist  og  her  viste  sig,  gave  Afvexling  i det 
ensformige  Landskab.  Vi  havde  Vanskelighed 
forat  finde  Vei  mellem  de  mange  Stier,  der 
krydsede  hinanden  over  de  store  Sletter,  men 
nogle  Gedehyrder  hjalp  os  omsider  til  at  finde 
den  rette  Vei.  Først  efter  Solnedgang,  da 
Mørket  begyndte  at  falde  paa,  naaede  vi 
Landsbyen  Hara,  hvor  vi  toge  vort  Natte- 
kvarter  hos  Scheiken.  Vi  bleve  gjæstfrit  mod- 
tagne , man  slagtede  endog  et  Lam  til  vort 
Aftensma  altid , men  Natteleiet  var  rigtignok 
meget  daarligt.  Vi  fik  et  Rum  anvist,  der 
havde  mere  Lighed  med  en  Hule  end  med  en 
menneskelig  Vaaning,  en  Kat  med  sine  Kil- 
linger havde  taget  Leie  derinde ; den  blev  vel 

fordreven , men  kun  for  i al  Stilhed  at  liste 
sig  tilbage  igjen,  og  fuldt  op  var  der  af  Utøi, 
saa  det  blev  kun  en  daarlig  Nattero.  Et  Par 
af  Selskabet  foretrak  at  lade  deres  Senge  op- 
stille i Gaarden  i en  Slags  underlige  Baase, 
der  vare  opstillede  til  det  samme  Brug , og 
altsaa  sove  under  aaben  Himmel.  De  bleve 
vel  fri  for  Hulens  Plager,  men  havde  det  til 
Gjengjæld  meget  kjøligt,  navnlig  henad  Mor- 
genstunden, da  en  frisk  Vind  blæste  ned  fra 
Bjergene.  Nattens  Besværligheder  vare  dog 
snart  glemte  i den  friske  Morgenluft  og  det 
klare  Solskin.  Efter  at  have  nydt  vor  Frokost 
fortsatte  vi  Reisen.  Nu  vare  vi  inde  i Hauran, 
Landskabet  var  dog  ikke  meget  forskjelligt  fra, 
hvad  vi  havde  seet  den  foregaaende  Dag : 
store  træløse  Sletter  med  rige  Græsgange  af- 
vexlede  med  øde  Strækninger  fulde  af  Sten, 
hist  og  her  reiste  enkelte  isolerede  Høie  sig. 
Desto  større  Eiendommelighed  frembød  Lands- 
byerne, som  vi  droge  forbi. 

Alle  Huse  og  Bygninger  i Hauran  ere 
opførte  af  det  samme  Materiale,  nemlig  en 
vulkansk  Stenart  Dolerit,  som  er  i nær  Familie 
med  Basalt  og  af  en  sortladen  eller  graasort 

Farve.  Den  tilhugges  i lange  Stene,  som 
lægges  ovenpaa  hinanden,  Træ  anvendes  slet 
ikke.  Af  denne  graasorte  Dolerit  faar  Alt  en 
trist  og  mørk  Farve , næsten  som  en  Slags 
Sørgedragt,  hvis  Virkning  forstærkes  end  yder- 
ligere ved,  at  der  paa  de  almindelige  Vaanings- 
huse  hyppig  ikke  findes  Vinduer,  men  Lyset 
modtages  gjennem  Dørene.  Det  melancholske 
Indtryk  , som  herved  fremkaldes  , modvirkes 
dog  heldigen  ved  Omgivelsernes  lyse  og  klare 
Farvetoner.  Først  er  der  de  frodige  Græs- 
marker med  deres  saftige  grønne  Farve,  som 
i al  Fald  i Foraar smaanederne  danne  en  livlig 
Indfatning  for  de  mørke  Stenmasser  — i Som- 
meren, naar  den  brændende  Sol  afsvider  alt 
Græsset,  bliver  dette  ganske  vist  anderledes. 
Saa  er  der  oventil  den  lyse  klare  Himmel  med 
sin  gjennemsigtige  Klarhed.  Hertil  kommer, 
hvad  der  særlig  gjorde  Indtryk  paa  mig,  Be- 
boernes maleriske  Dragter,  med  de  kraftige 
røde,  blaa  eller  grønne  Farver,  der  netop  paa 
Husenes  og  Murenes  mørke  Baggrund  virkede 
med  dobbelt  Kraft.  Og  over  alt  dette  maa 
man  tænke  sig  et  glimrende  Lysskær  af  Syriens 
straalende  Sol,  der  ligesom  badede  Alt  i Ild 

og  Lys  og  Giands.  En  Maler  maatte  her 
kunne  gjøre  de  herligste  Lys-  og  Farvestudier. 
Vi  vare  nu  rigtignok  ganske  overordentlig  hel- 
dige med  Veiret.  Medens  vi  i Jerusalem 
hyppig  havde  været  plagede  af  Chamsin  — 
den  hede  Ørkenvind,  der  er  Ægyptens  og  Pa- 
læstinas Landeplage  især  i April  og  Mai,  og 
ved  sin  tørre  Lummerhede  danner  et  Mod- 
stykke til  Paaske-Østen  hos  os  — saa  vare  vi 
ganske  fri  for  den  i Hauran  og  havde  det 
skjønneste  Foraarsveir  med  prægtigt  Solskin 
og  let  klar  Luft;  om  Nætterne  og  henad 
Morgenstunden  var  det  endog  temmelig  kjøligt. 
Var  Chamsinen  indtruffen  i disse  skyggeløse 
aabne  Egne,  vilde  den  i høi  Grad  have  be- 
sværliggjort  vor  Reise  og  berøvet  os  meget  af 
dens  Glæde. 

I Byen  Inchil  traf  vi  det  første  haurani- 
tiske  Monument,  Levningerne  af  en  gammel 
Kirke  fra  det  fjerde  eller  femte  Aarhundrede. 
Over  de  store  Buehvælvinger  var  Loftet  lagt 
af  mørke  Doleritplader:  Facaden  med  sin  Ind- 
gangsport og  sine  Vinduer  var  ganske  vel  be- 
varet. Kirken  blev  nu  benyttet  til  Oplagssted 
eller  Lignende,  men  dens  eiendommelige  archi- 


22 


tektoniske  Former  vakte  i høi  Grad  vor  Op- 
mærksomhed og  Lyst  til  at  see  Mere  af 
samme  Art. 

Ud  paa  Eftermiddagen  kom  vi  forbi  en 
af  de  »døde«  Byer  ved  Navn  Schakra.  Da 
vi  ikke  havde  nogen  lang  Dagsreise  den  Dag, 
besluttede  vi  at  ride  ind  i den  forat  tage  den 
nærmere  i Øiesyn.  Vi  rede  først  langs  Murene 
og  kom  dernæst  ind  i de  mennesketomme 
Gader.  De  mørke  Basalthuse  stode  Side  om 
Side  og  gjorde  ved  deres  graasorte  Farve  En- 
somheden end  mere  dyster  og  forladt.  Gjen- 
nem  de  aabne  Døre  og  Porte  kiggede  vi 
ind  i de  tomme  Gaardsrum.  Da  vi  imidlertid 
vare  komne  noget  længere  frem,  viste  det  sig, 
at  Byen  dog  ikke  var  saa  helt  død  endda. 
En  lille  omvandrende  Araberflok  havde  nemlig 
taget  den  i Besiddelse  og  indqvarteret  sig  i 
de  herreløse  Huse.  De  vare  Christne  og  til- 
hørte den  græsk-katholske  Kirke.  Deres  Præst 
talte  ganske  godt  Fransk,  som  han  havde  lært 
paa  et  Seminarium  i Beirut,  og  han  meddelte 
mig  adskillige  Oplysninger.  Menighedens  Antal 
var  omtrent  150  Sjæle,  de  havde  for  et  Par 
Aar  siden  taget  Byen  i Besiddelse,  men  Præsten 

klagede  bitterlig  over  den  Fattigdom  og  det 
Tryk,  hvorunder  de  levede.  Jorden  var  haard 
og  vanskelig  at  bearbeide,  og  alle  Naboerne 
rundt  om  vare  Muhamedanere,  der  paa  alle 
Maader  plagede  og  trykkede  dem,  uden  at  de 
havde  nogensomhelst  Beskyttelse  mod  dem. 
Paa  vort  Forlangende  førte  de  os  ind  i Byens 
Kirke,  der  hidrørte  fra  Oldtiden,  men  var 
tagen  i Brug  til  et  Magasin,  dog  kunde  vi 
endnu  see  de  høie  Buehvælvinger.  Den  nu- 
værende Menighed  holdt  Gudstjeneste  i en 
anden  lille  Kirke. 

En  Time  senere  ankom  vi  i god  Tid 
til  Byen  Ezra  eller  Zora . Den  ligger  som 
de  fleste  Stæder  i Hauran  paa  en  lille  Høi, 
hvorfra  haves  vid  Udsigt  over  den  omliggende 
Slette.  Her  som  i andre  Byer  falder  Veien 
meget  besværlig  gjennem  Gaderne,  hvad  enten 
man  færdes  til  Hest  eller  til  Fods,  paa  Grund 
af  de  mange  nedfaldne  Stenblokke,  over  hvilke 
man  maa  arbeide  sig  frem.  Vi  fandt  en 
gjæstfri  Modtagelse  hos  Scheiken  og  fik  denne 
Nat  et  godt  Nattekvarter.  En  høi  rummelig 
Sten-Hal,  hvor  Loftet  bares  af  Buehvælvinger, 
anvistes  os,  og  herinde  lode  vi  vore  Senge  op- 

stille.  Vort  Aftensmaaltid  indtoge  vi  i den 
aabne  Gaard  udenfor  — den  hele  Bygning 
havde  et  fornemt  Præg  og  saae  ud  til  tidligere 
at  have  været  et  Palads.  En  Deel  af  Byens 
Befolkning  vare  Christne,  Rygtet  om  vor  An- 
komst spredtes  hurtig,  og  efter  endt  Aftens- 
maaltid fik  vi  stort  Besøg  af  de  christne  Arabere, 
som  kom  forat  hilse  paa  deres  Troesfæller, 
selvfølgelig  kun  Mændene,  Kvinderne  saae  vi 
Intet  til.  Vi  bad  dem  tage  Plads,  og  de  lei- 
rede  sig  paa  østerlandsk  Vis  i en  stor  Kreds 
ude  i Gaarden.  Scheiken  lod  byde  Kaffe  om 
i de  bekjendte  smaa  tyrkiske  Kaffekopper,  der 
gik  rundt  fra  Mand  til  Mand,  medens  Cigaret- 
terne eller  Piberne  tændtes  dertil.  Samtalen 
kom  istand,  der  paa  vore  Vegne  fortrinsvis 
førtes  af  Løytved.  Mange  af  disse  Arabere 
vare  kraftige  og  høie  Skikkelser  med  aabne 
og  smukke  Ansigter.  Hele  Kredsen  med  deres 
brogede  Kapper  og  Kjortler,  over  hvilke  der 
faldt  det  usikkre  Lys  af  et  Par  tændte  Lygter, 
som  blev  stillet  op  i Midten,  afgav  et  høist 
malerisk  Skue.  Efter  en  Times  Tid  reiste  de 
sig,  bøde  os  venlig  Godnat  og  forføiede  sig 

til  deres  Hjem,  og  vi  vare  ikke  sene  til  at 
søge  vore  Senge  efter  Dagens  Anstrengelser. 

Ezra  eller,  som  den  ogsaa  kaldes,  Zora , 
var  i Oldtiden  en  rig  Handelsstad;  de  mange 
Ruiner,  som  endnu  findes,  bære  Vidnesbyrd 
herom.  Navnlig  ere  mange  Privathuse  be- 
varede, som  deels  henstaae  ubeboede,  deels 
ere  tagne  i Brug  af  den  nuværende  ringe  og 
fattige  Befolkning.  Græske  Indskrifter,  som 
findes  i enkelte  af  dem,  meddele  os,  at  de 
hidrøre  fra  de  første  Aarhundreder  efter  Christus. 
Mange  af  dem  ere  sammenfaldne  til  uforme- 
lige Stenmasser,  men  der  findes  dog  ogsaa 
adskillige  vel  bevarede.  De  ere  opførte  af 
graasorte  Basalt-  eller  Doleritstene,  Træ  synes 
slet  ikke  at  være  anvendt,  idet  ikke  blot  Væg- 
gene, men  ogsaa  Lofter  og  Gulve,  ja  selv 
Dørene  ere  af  Sten.  De  sidste  ere  især  mærke- 
lige, de  bestaae  af  en  eneste  Stenplade,  eller 
hvor  der  findes  Fløidøre,  af  to  Stenplader,  der 
dreie  sig  om  cylinderformede  Stentapper  for- 
oven og  forneden,  der  bevæge  sig  i tilsvarende 
Hulni;iger  i Dørtærskelen  forneden  og  Dør- 
karmen foroven,  der  begge  ligeledes  ere  af 
Sten.  De  ere  tunge  at  bevæge,  og  en  Mand 

maa  stemme  i med  fuld  Kraft  forat  skyde  dem 
op  eller  i.  Værelserne  ere  efter  Sydens  Skik 
lagte  omkring  et  aabent  Gaardsrum,  saaledes 
at  hvert  Værelse  har  sin  egen  Indgang.  Gjen- 
nem  denne  gives  gjerne  Lyset  Adgang,  dog 
findes  ogsaa  Vinduer  anbragte;  disse  bestaae 
af  Stenplader,  gjennembrudte  med  smaa  kreds- 
runde Huller  eller  stundom  mere  kunstige  Ud- 
skæringer, gjennem  hvilke  Lyset  falder  ind. 
Husene  bestaae  hyppig  af  to  Stokværk;  en 
Stentrappe,  som  er  anbragt  uden  paa  Huset, 
fører  da  op  til  det  øverste  Stokværk.  Mange 
Steder  saae  vi  Sten-Balustrader  rage  frem,  paa 
hvilke  der  har  været  anbragt  Balkoner,  som 
rimeligvis  have  været  dækkede  med  brogede 
Tæpper  mod  Solen. 

I store  Rum,  saavel  i private  som  i offent- 
lige Bygninger,  findes  en  Bygningsform  an- 
vendt, der  er  charakteristisk  for  hele  Hauran; 
det  er  den  store  Stenbue,  som  benyttes  til 
Underlag  for  det  flade  Stenloft.  To  eller  tre 
saadanne,  sammenføiede  af  tilhuggede  Basalt- 
stene, spænde  fra  Væg  til  Væg,  ovenpaa  dem 
lægges  der  flade  Stenplader,  ligeledes  af  Basalt 
eller  Dolerit,  og  af  disse  dannes  Loftet.  Paa 

denne  Vis  kunne  betydelige  Rum  overdækkes 
af  det  tunge  Stenloft ; man  anbragte  da  en  hel 
Række  Stenbuer  parallelt  med  hinanden  og 
ovenover  dem  lagdes  Stenpladerne,  hvad  vi 
hyppig  saae  Exempler  paa  i Kirkerne ; Byg- 
ningsmaaden  er  saa  fast,  at  disse  Buehvælvin- 
ger og  tilhørende  flade  Stenlofter  staae  endnu 
efter  halvandet  Aartusindes  Forløb. 

En  af  de  bedst  bevarede  Bygninger  er 
den  store  St.  Georgskirke.  Forat  komme  ind 
i den  maatte  vi  med  stort  Besvær  kravle  over 
en  Mængde  Stenblokke,  der  vare  væltede  over 
hverandre.  Da  vi  havde  arbeidet  os  over  dem 
og  med  Besvær  vare  komne  vel  ned  paa  den 
anden  Side  — ikke  uden  Fare  forat  forstuve 
eller  brække  en  Haand  eller  en  Fod  — bleve 
vi  høiligen  overraskede  ved  Synet  af  det  store 
høit  overhvælvede  Rum,  i hvilket  vi  kom  ind. 
Det  Indre  af  Kirken  bestaar  af  to  Kredse  af 
Piller,  der  hver  dannende  en  Ottekant  ere  stil- 
lede den  ene  uden  om  den  anden.  Mellem 
den  yderste  Række  og  den  firkantede  Ydervæg 
ere  hine  ovenfor  omtalte  Buehvælvinger  ud- 
spændte, over  hvilke  Stenloftet  er  lagt.  Den 
indre  Række  bærer  en  saakaldet  Tambour,  over 

hvilken  en  mægtig  æggeformet  Kuppel  hvælver 
sig.  Denne  sidste  fr  emby  der  en  høi  Grad  af 
architektonisk  Interesse,  idet  den  viser  Over- 
gangen fra  Oldtidens  simplere  Kuppelhvælving 
til  den  byzantinske  Stils  dristigere  og  mere 
sammensatte  Kuppelsystemer,  saaledes  som  vi 
f.  Ex.  finde  det  anvendt  i Sofiakirken  i Kon- 
stantinopel.  Kirkens  simple  og  rene  Stil  uden 
nogensomhelst  decorativ  Overlæsselse,  men  med 
et  storladent  Præg,  gjør  et  stærkt  Indtryk  paa 
Beskueren.  En  lang  græsk  Indskrift,  som  er 
udhugget  i Stenen  over  den  midterste  Hoved- 
indgang til  Kirken,  forkynder,  at  denne  er  op- 
ført paa  Stedet,  hvor  der  tidligere  stod  et 
hedensk  Tempel:  »Dæmonernes  Mødested  er 

blevet  Guds  Hus;  Frelsens  Lys  opklarer  Stedet, 
som  Mørket  fordunklede;  Englenes  Sange  ere 
traadte  istedenfor  de  afgudiske  Offre ; hvor  man 
før  feirede  en  Afguds  Orgier,  synger  man  nu 
Herrens  Pris«  — og  Indskriften  slutter  med 
den  vigtige  Tidsbestemmelse,  at  denne  Kirke, 
som  er  opført  til  Ære  for  St.  Georg,  blev  fuld- 
ført i Aaret  410  (æra  Bostrensis)  d.  e.  515 
eft.  Chr.  Det  er  neppe  rimeligt,  at  Kirken 
har  undergaaet  nogen  Forandring  siden  hin 

Tid.  Endnu  stedse  feire  de  Christne  i Ezra 
deres  Gudstjeneste  i denne  over  1300  Aar 
gamle  Kirke,  med  hvis  Ælde  kun  yderst  faa 
Kirker  i Europa  kunne  maale  sig. 

Foruden  den  store  St.  Georgskirke  findes 
ogsaa  en  mindre  Kirke  helliget  Profeten  Elias, 
som  dog  for  en  stor  Deel  er  falden  i Ruiner. 
Ogsaa  andre  Ruiner  kom  vi  forbi,  blandt  hvilke 
særlig  maa  fremhæves  to  prægtige  Buegange, 
der  laa  paa  hver  Side  af  et  aabentRum;  saa- 
vidt  vi  kunde  skjønne,  var  det  Levninger  af 
en  Klostergaard. 

Hvad  her  er  fortalt  om  Ezra,  gjælder  for 
største  Delen  om  Bosra,  Kanawat,  Schubba  og 
de  andre  Byer  i Hauran,  som  vi  besøgte. 
Bygningsstilen  er  den  samme,  og  overalt  møder 
man  de  samme  mørke,  triste,  tildels  sammen- 
faldne Bygninger,  der  gjøre  et  melancholsk 
Indtryk  paa  Beskueren.  Vil  man  i Phan- 
tasien  danne  sig  et  Billede  af  Oldtidens 
Pragt  og  Herlighed,  da  maa  man  allerførst 
tænke  sig  de  sammenfaldne  Ruiner  reiste  i 
tidligere  uskadt  Stand,  og  dernæst  maa  man 
ved  Siden  af  den  mørke  og  sorte  Farve,  som 
Bygningsmaterialet  afgiver,  tænke  sig  en  rig 

Anvendelse  af  stærke,  levende  og  brogede  Far- 
ver, nemlig  deels  i de  Tæpper,  der  have  været 
udspændte  over  Balkonerne  og  anbragte  foran 
Dørene  eller  til  Væggepynt,  deels  i selve  Be- 
folkningens Klædedragter.  Tænke  vi  os  en 
saadan  livfuldt  talende  og  gestikulerende 
Menneskemasse,  iført  røde,  grønne  eller  gule 
Silkekapper  og  Uldkjortler,  færdes  mellem  Søile- 
rækkerne  eller  Buegangene , opfyldende  de 
store  Kirker,  udhvilende  sig  paa  Stenbænkene 
foran  Dørene,  og  Alt  dette  badet  i den  syriske 
Sols  glandsfulde  Lys,  da  faaer  man  et  prægtigt 
Billed  af  et  stort  og  rigt  Culturliv,  hvoraf  de 
nuværende  Rester  kun  give  en  saare  mat  og 
svag  Skygge. 

— Fra  Ezra  fortsatte  vi  vor  Reise  i syd- 
ostlig Retning  til  Bosra,  den  gamle  Hovedstad 
i Landet.  Den  første  Deel  af  Veien  gik  gjen- 
nem  et  tørt,  ufrugtbart  og  stenet  Land.  Det 
var  en  yderst  trættende  Reise,  hvor  Øiet  ikke 
mødte  Andet  end  de  mange  Sten,  som  over- 
alt vare  spredte  over  Sletterne.  Kun  Synet  af 
Hauranbjergenes  blaalige  Bjergformer  i Østen 
skaffede  lidt  Afvexling  i den  trættende  Ens- 
formighed. 

I Byen  Rachan  spiste  vi  Frokost:  Værelset, 
der  laa  i øverste  Stokværk  i et  gammelt  hau- 
ranitisk  Hus,  blev  opdækket  med  Hynder  og 
Tæpper  — et-  Solseil  spændtes  ud  over  os, 
saa  det  Hele  fik  et  ægte  orientalsk  Præg.  Vi 
maatte  her,  som  paa  hele  Reisen  i Hauran, 
ligge  til  Bords,  thi  Stole  og  Borde  findes  ikke. 
Naar  man  som  Araberne  spiser  med  Fingrene, 
kan  det  være  en  meget  bekvem  og  magelig 
Stilling,  men  for  os,  der  stadig  spiste  med 
Kniv  og  Gaffel,  var  den  liggende  Stilling  yderst 
ubekvem,  og  det  var  os  en  ikke  ringe  Nydelse, 
da  vi  omsider  naaede  Damaskus,  atter  at  kunne 
sidde  ordentlig  til  Bords  paa  europæisk  Vis. 

Vi  fortsatte  vor  Reise  over  den  store 
Slette,  der  efterhaanden  antog  et  mere  frugt- 
bart og  venligt  Præg.  Vi  kom  forbi  vidt- 
strakte Hvedemarker,  hvor  den  grønne  Sæd 
bølgede  for  Vinden,  og  henover  frodige  Græs- 
gange. Af  og  til  mødte  vi  en  Faarehjord  eller 
en  Flok  Kvæg,  der  bragte  os  »Basans  fede 
Oxer«  i Erindring,  men  vi  vare  enige  om,  at 
Racen  maatte  være  betydelig  degenereret,  thi 
det  var  kun  smaat  og  magert  Kvæg.  Veien 
forekom  os  meget  lang,  og  naar  vi  spurgte 

Hyrderne,  hvor  langt  vi  endnu  havde  til  Bosra, 
fik  vi  forskj ellige  Opgivelser  af  Veilængden. 
Omsider  kom  vi  op  paa  et  Høidedrag,  hvorfra 
vi  i det  Fjerne  kunde  see  en  stor  Fæstning 
og  forskj  ellige  Taarne  rage  op  i Horizonten: 
det  maatte  være  Bosra.  Vi  havde  dog  endnu 
et  godt  Stykke  Vei  dértil  — Solen  sank  dy- 
bere og  dybere,  og  vi  vilde  dog  gjerne  naae 
Reisens  Maal  inden  Solnedgang.  Heldigvis 
blæste  en  forfriskende  Vestenvind,  Luften  var 
let  og  kjølig  — ja  det  forekom  os,  alt  som 
den  nedgaaende  Sol  kastede  sine  gyldne 
Straaler  henover  de  bølgende  Sædemarker,  at 
vi  havde  et  dansk  Sommerlandskab  udbredt 
for  os. 

Saa  gik  Solen  ned,  og  vi  havde  endnu 
ikke  naaet  Bosra.  Længselsfuldt  speidede  vi 
efter  Taarnene  og  den  store  Borg,  hvilken  vi 
stadig  rykkede  nærmere.  Det  blev  halvmørkt, 
inden  vi  naaede  Byens  Mure,  og  saa  havde  vi 
endnu  et  Stykke  Vej  tilbage.  Først  rede  vi 
udenom  Byen  langs  de  gamle  Mure  og  derefter 
ind  i Byens  snævre  Gader,  overalt  var  Veien 
som  besaaet  med  store  og  smaa  Sten  — og 
saa  kom  vi  endelig  til  Scheikens  Bolig,  hvor 

vi  toge  Nattekvarter.  Atter  her  var  Scheikens 
Bolig  en  hauranitisk  Pragtbygning  fra  Oldtiden. 
Gjennem  en  Stenport  kom  vi  ind  i et  meget 
stort  Gaardsrum , der  var  omgivet  af  Byg- 
ninger og  Vaaningsrum,  hvoraf  ikke  faa  vare 
sammenfaldne,  andre  stode  ubenyttede.  Alt 
var  som  sædvanlig  opført  af  den  mørke  Basalt- 
eller Doleritsten.  Til  Venstre  var  en  høi  Ter- 
rasse, til  hvilken  en  Stentrappe  førte  op,  og 
her  laa  den  egentlige  Bolig.  I Midten  var  en 
aaben  Hal , der  tjente  som  et  Slags  Mod- 
tagelsesrum for  ankommende  Gjæster;  ved 
Siden  af  denne  fandtes  en  lukket  buehvælvet 
Stenhal,  langs  hvis  Vægge  Divaner  og  So- 
phaer,  ja  endog  en  Himmelseng,  vare  opstillede 
— dette  Rum  an  vistes  os  til  Natteqvarter,  og 
i dette  lode  vi  vore  Senge  opstille.  I den 
aabne  Hal  indtoge  vi  vore  Maaltider,  og  her- 
fra havde  vi  den  næste  Dag  et  saare  livligt 
Skue  over  det  store  Gaardsrum,  der  fyldtes  af 
Æsler,  Muldyr  og  Heste  samt  forskj ellige  Rei- 
sende, der  kom  eller  droge  afsted,  thi  det  lod 
til,  at  Scheikens  Gaard  var  et  fælles  Mødested 
for  Alle. 

Vi  vare  dygtig  trætte  efter  det  lange  Ridt, 

Hauran.  ^ 

og  mine  Reisefæller  søgte  snart  Hvile.  Alene 
Consul  Løytved  blev  siddende  ude  i den 
aabne  Hal  for  efter  Sædvane  at  ryge  sin 
Narghile,  og  jeg  satte  mig  ud  til  ham  for  at 
holde  ham  med  Selskab.  Det  var  nu  blevet 
ganske  mørkt,  og  vi  saae  Stjernerne  funkle 
paa  Himlen.  Da  vi  havde  siddet  eller  rettere 
ligget  lidt  og  passiaret  sammen,  kom  Scheiken, 
ledsaget  af  sin  ældste  Søn,  hen  og  hilste  paa 
os.  Vi  bad  dem  tage  Plads:  Scheiken  satte 
sig  ned  foran  os  med  korslagte  Been,  medens 
Sønnen  blev  staaende  i nogen  Afstand  og  viste 
i det  Hele  stor  Ærbødighed  overfor  Faderen. 
Scheiken  var  en  kraftig  og  vel  bygget  Mand, 
han  havde  et  prægtigt  Ansigt  med  mørke  Øine 
og  et  kulsort  Skæg.  Endnu  smukkere  var  dog 
Sønnen,  der  saae  ud  til  at  være  omkring  tyve 
Aar  gammel,  han  var  høi  og  slank  og  bar  en 
høirød  Kappe,  der  gav  ham  et  fyrsteligt  Ud- 
seende. Gjennem  Løytved  som  Tolk  spurgte 
jeg  Scheiken , om  han  havde  arvet  denne 
smukke  Gaard  efter  sin  Fader.  Han  svarede 
Ja  og  fortalte,  at  hans  Fader  var  død  for  et 
Par  Aar  siden  paa  Hjemreisen  fra  en  Pilgrims- 
færd til  Mekka.  Paa  vore  videre  Forespørgsler 

fortalte  han,  at  der  var  kommen  Budskab  til 
ham,  at  Faderen  laa  dødssyg  et  Par  Dags- 
reiser fra  Bosra  — »saa  samlede  jeg  70 
Ryttere  og  drog  hen  til  ham,  men  fandt  ham 
død,  £aa  jeg  kunde  kun  føre  Liget  her  tilbage 
og  jorde  det«.  — Jeg  spurgte  videre,  om 
Scheiken  var  gift  — jo  han  havde  fire  Hu- 
struer. »Hvormange  Sønner  har  Scheiken?« 
»Fem«.  »Og  hvor  mange  Døttre?«  »Det 
veed  jeg  ikke.«  Det  sidste  Svar  var  charak- 
teristisk  — det  faaer  man  altid  af  en  Araber, 
naar  man  spørger,  hvormange  Døttre  han  har 
— dem  betragter  han  som  sig  uvedkom- 
mende. 

Vi  vare  alle  meget  spændte  paa  at  see 
Bosra . Den  har  tidligere  været  Landets 
Hovedstad,  og  en  stor  Mængde  Ruiner  vidne 
om  dens  fordums  Herlighed.  Man  har  meent, 
at  Bosra  skulde  være  det  i det  gamle  Testa- 
mente hyppig  nævnte  Bozra,  som  laa  i Edom, 
eller  det  i Jer.  48,24  nævnte,  som  laa  i 
Moab.  Men  det  nuværende  Bosra  ligger  for 
langt  imod  Nord  — rimeligere  er  det,  at  der 
har  været  flere  Stæder  af  dette  Navn  (Bosra 
betyder  Indhegning;  det  er  beslægtet  med 

3* 


36 


»Bazar«,  og  kunde  altsaa  godt  anvendes  paa 
flere  Stæder).  Vort  Bosra  omtales  først  paa 
den  romerske  Keisertid  og  skylder  navnlig 
Keiser  Trajan  sin  Opblomstring.  Den  op- 
kaldtes efter  ham  som  Nova  Trajana  Æostra, 
og  fra  hans  Tid  regnes  den  saakaldte  Bo- 
straske Tidsregning  (106  eft.  Chr.),  der  an- 
vendes i det  omliggende  Land.  Rimeligvis 
har  paa  denne  Tid  den  ovenfor  omtalte  Ind- 
vandring af  rigt  udviklede  Culturstammer  fra 
Sydarabien  fundet  Sted  og  hurtig  hævet  Byen 
til  Magt  og  Anseelse.  Dens  Beliggenhed  var 
overmaade  gunstig  som  et  af  de  store  Handels- 
centrer mellem  Østen  og  Vesten;  indiske  og 
persiske  Handelsvarer  førtes  hertil  og  om- 
byttedes med  Vesterlandets  Produkter,  og  Bosra 
spillede  i hine  lykkelige  Aaringer  en  lignende 
Rolle  som  Damaskus.  Store  Rigdomme  op- 
hob edes  her,  en  Mængde  offentlige  og  private 
Pragtbygninger  opførtes.  Christendommen  vandt 
tidlig  Indgang  i Bosra,  Korset  og  det  christe- 
lige  Monogram  anbragtes  paa  de  rige  Handels- 
borgeres Huse  over  Vinduer  og  Døre,  store 
Kirker  og  Klostre  opførtes;  Biskopper  fra 
Bosra  nævnes  som  deltagende  i de  store 

økumeniske  Kirkeforsamlinger.  I det  syvende 
Aarhundrede  erobredes  Byen  af  Araberne,  og 
fra  den  Tid  begynder  den  langsomt  at  synke. 
Dog  var  den  endnu  i Middelalderen  en  stærk 
og  mægtig  By,  hvilken  Korsfarerne  forgjæves 
søgte  at  erobre.  Men  da  den  saa  kommer 
under  Tyrkernes  Herredømme,  er  det  snart 
forbi  med  den  tidligere  Herlighed,  den  præg- 
tige By  synker  hurtig  ned  i Armod.  Jordskjælv 
ryste  Søilerækkerne  og  de  stolte  Pragtbygninger 
sammen;  nuomstunder  er  Bosra  kun  en  Ruin- 
hob, i hvis  sammensunkne  Paladser  henved  50 
Araberfamilier  have  opslaaet  deres  Boliger. 

Bosra  har  altsaa  gjennemlevet  tre  store 
Kulturperioder:  den  antik  græsk-r  omer  ske,  den 
christelige  og  den  muhamedanske.  Fra  alle 
tre  Perioder  findes  betydelige,  om  end  stærkt 
ødelagde  Bygningsværker,  og  disse  ere  det, 
som  endnu  kaste  en  Straale  af  Fortidens 
GI  ands  over  Byen  i dens  nuværende  Usselhed 
og  Elendighed.  — 

— Paa  en  lille  Morgenvandring,  som  jeg 
foretog  rundt  om  i Scheikens  Gaard,  steg  jeg 
op  paa  et  af  de  flade  Tage  for  at  vinde  et 
Overblik  over  Byen.  Forskjellige  Taarne  og 

Kupler  ragede  i Veiret;  men  hvad  der  mer 
end  alt  Andet  fængslede  min  Opmærksomhed, 
var  fire  ranke  Søiler,  som  ragede  op  i umiddel- 
bar Nærhed  af  Gaarden.  Til  dem  begav  jeg 
mig  allerførst  hen,  ledsaget  af  en  af  Reise- 
fællerne,  og  da  vi  kom  derhen,  stode  vi  i et 
af  Midtpunkterne  af  det  gamle  Bostra.  Netop 
her  krydsede  de  to  Hovedgader  hinanden,  der 
gjennemskære  Byen  efter  dens  fulde  Længde 
og  Bredde,  den  ene  fra  Vest  mod  Øst,  den 
anden  fra  Syd  mod  Nord.  De  vare  smykkede 
med  lange  Søilerækker,  saaledes  som  det 
endnu  kan  sees  i Palmyra,  men  her  vare  Søi- 
leme  kastede  til  Jorden,  og  vi  saae  kun 
Stumper  og  Stykker  af  dem  liggende  spredte 
omkring.  Disse  fire  Søiler,  som  først  havde 
vakt  vor  Opmærksomhed,  staae  paa  Skraa  af 
Gaden:  de  have  tilhørt  et  stort  Tempel  eller 
en  anden  Pragtbygning,  som  nu  er  forsvundet. 
Men  de  fire  Søiler  staa  endnu,  de  ere  42  Fod 
høie,  Capitælerne  ere  korinthiske  og  ypperlig 
udført  Arbeide*).  Ligeoverfor  sees  to  andre 
Søiler  staaénde,  der  staae  som  to  Yderposter, 


*)  De  findes  afbildede  paa  Titelbladet  foran. 

thi  de  mellemstaaende  Søiler  ere  styrtede 
sammen,  bagved  dem  staaer  et  Stykke  Mur- 
værk med  tre  Rækker  Nischer:  muligvis  et 

Gymnasium,  et  Bibliothek  eller  lignende  Pragt- 
bygning. Meget  bedre  bevaret  er  en  romersk 
Triumphbue  i ikke  lang  Afstand  herfra:  den 
bestaaer  af  en  høi  Bue  i Midten  og  to  mindre 
Buer  paa  hver  Side;  ogsaa  paa  langs  er  den 
gjennemskaaret  af  Buer.  Denne  Triumphbue 
danner  Indgangen  til  en  Gade,  som  fører  ned 
til  Theatret.  Gaden  var  opfyldt  af  Stenblokke, 
som  vi  kun  med  Besvær  kunde  komme  over, 
til  begge  Sider  staae  Oldtidens  Husrækker, 
sammenfaldne  og  i Ruiner.  Vi  gik  ind  i 
flere  af  dem  og  kunde  iagttage  Døre  og  Vin- 
duer samt  Stenbjælkerne,  der  vare  rammede 
ind  i Væggen  forat  bære  det  øvre  Stokværk. 
Vor  Vandring  blev  dog  besværliggjort  af  for- 
skjellige  Arabere,  som  efterhaanden  samlede 
sig  om  os  og  endelig  vilde  sælge  os  gamle 
Mønter,  som  de  havde  fundet  mellem  Ruinerne. 
Heldigvis  fik  vi  Øie  paa  det  øvrige  Reiseselskab, 
der  havde  tiltraadt  Vandringen  under  Led- 
sagelse af  Scheikens  Søn,  hvis  høirøde  Kappe 
tog  sig  prægtig  ud  i de  øde  Ruingader.  Han 

skaffede  os  af  med  vort  paatrængende  Følge- 
skab, saa  at  vi  i Ro  kunde  fortsætte  vore  Iagt- 
tagelser. Navnlig  vakte  nogle  Thermer  eller 
store  Badeanlæg  vor  Opmærksomhed.  Herfra 
gik  vi  gjennem  den  nys  omtalte  Triumphbue 
og  Theatergaden  til  Theatret.  Dette  er  nu 
ikke  saa  let  at  faae  Adgang  til,  da  det  er 
bygget  helt  ind  i en  Fæstning,  som  arabiske 
Sultaner  have  opført  i det  13.  Aarhundrede. 
Da  denne  Fæstning  for  Tiden  gjør  Tjeneste 
som  tyrkisk  Castel  og  der  ligger  tyrkisk  Garni- 
son i den,  maatte  der  selvfølgelig  gjøres  nogle 
Ophævelser,  inden  vi  fik  Lov  til  at  komme 
ind  *).  Vi  ansaae  det  ikke  for  stemmende  med 

*)  Den  tydske  Professor  Euting,  Overbibliothekar  i 
Strasburg  og  bekjendt  ved  sine  lange  og  dristige 
Reiser  blandt  Araberne,  fortalte  mig  senere,  da 
jeg  traf  sammen  med  ham  i Damaskus,  meget 
morsomt  om  sit  Besøg  i Castellet  i Bosra.  Det 
var  lykkedes  ham  og  en  Ledsager  mod  en  lille 
Bakschisch  at  slippe  ind  i Castellet.  De  stode 
netop  og  betragtede  de  interessante  Oldtidslev- 
ninger, da  der  pludselig  hørtes  en  Tordenstemme 
oppe  fra  et  af  Taarnene:  »Død  og  al  Landsens 
Ulykke!  hvem  har  vovet  at  føre  disse  Fremmede 
herind!«  Soldaterne  bleve  yderst  forfærdede  over 
denne  Himmelrøst  og  forklarede,  at  den  kom  fra 

vor  europæiske  Værdighed  at  blive  staaende 
og  vente  udenfor  Porten  og  gik  derfor  hen  til 
den  store  Vandbeholder  Syd  for  Byen.  Den 
danner  en  Rectangel , hvis  lange  Side  er 
over  600  Fod  lang.  Siderne  vare  omhygge- 
lig stensatte,  og  Trappetrin  i Hjørnerne  førte 
ned  til  Vandet.  Arabiske  Kvinder  vadskede 


den  tyrkiske  Oberst,  som  havde  Kommandoen. 
Lidt  efter  kom  Obersten  ned  fra  sit  Taarn  og 
gjentog  i en  barsk  Tone  sit  Spørgsmaal.  Prof. 
Euting  svarede,  at  han  havde  et  Brev  med  fra 
Guvernøren  i Damaskus,  men  uheldigvis  havde 
glemt  det  hjemme  hos  Scheiken,  hvor  han  boede. 
»Ja  den  Snak  kan  jo  Enhver  komme  med.  men 
den  gjælder  ikke  hos  mig,«  svarede  den  vrede 
Oberst,  og  nu  maatte  der  afsendes  et  Tlbud  forat 
hente  Brevet.  Imidlertid  begyndte  det  at  regne, 
og  Obersten  bød  dem  træde  indenfor.  Men 
Euting  og  hans  Ledsager  fandt  sig  fornærmede 
ved  hans  Mangel  paa  Tillid  og  mente,  at  deres 
Værdighed  bød  dem  at  blive  staaende  i Regnen. 
Saa  kom  da  Budet  tilbage  med  Guvernørens 
Brev,  Obersten  læste  det,  og  nu  blev  han  saa 
mild  som  Smør.  Ikke  alene  førte  han  dem  selv 
omkring,  men  bød  sine  Soldater,  at  de  skulde 
vælte  de  tunge  Sten  bort,  for  at  de  bedre  kunde 
se.  ja  tog  selv  Haand  i med,  og  saaledes  endte 
Alt  i Fryd  og  Venskabelighed. 

Tøi  deri,  medens  andre  hentede  Vand  deraf: 
slige  Bagateller  ændse  Araberne  ikke.  Saadanne 
store  Vandbeholdere  eller  aabne  Cisterner  træffer 
man  jævnlig  ved  Byerne  i Hauran;  de  hidrøre 
fra  Oldtiden  og  benyttes  endnu  den  Dag  idag 
til  Byernes  Vandforsyning.  De  kaldes  » Birket « 
og  ere  enten  udhuggede  i Klippegrunden  eller 
opsatte  med  Kvadersten ; der  er  anvendt  stor 
Omhu  paa  deres  Bygning.  Vandet  tilføres  dem 
enten  af  Kilder  i Nærheden  eller  gjennem 
lukkede  Kanaler  fra  Bjergene.  Vi  saae  oftere 
disse  store  Vandbeholdere,  de  vare  gjerne 
fulde  af  Vand  og  gjøre  et  velgj  ørende  Ind- 
tryk i det  tørre  Øde,  som  omgiver  dem.  Be- 
folkningen, der  lader  alt  Andet  forfalde,  søger 
dog  nogenlunde  at  holde  disse  Cisterner  ved- 
lige for  Vandets  Skyld,  som  ikke  kan  undværes. 
I Bosra  er  der  ikke  mindre  end  tre  saadanne 
store  Vanddamme:  den  nys  omtalte  Syd  for 
Byen;  en  anden,  som  er  300  Fod  lang  paa 
hver  Side,  som  er  Øst  for  Byen,  og  endelig 
findes  inde  i den  nordvestlige  Deel  af  Byen 
en  stor  Indsænkning  i Jorden,  der  utvivlsomt 
hidrører  fra  en  lignende  stor  Vandbeholder. 

Vi  vendte  atter  tilbage  til  Fæstningen 


eller  Slottet  og  fik  nu  Tilladelse  til  at  komme 
ind.  Det  er  bygget  i Halvcirkelform,  idet  det 
har  bevaret  Formen  af  det  græske  Theater, 
omkring  hvilket  det  er  bygget,  og  som  danner 
den  inderste  Kjærne  deri.  Høie  Taarne 
flankere  det  og  en  dyb  Grav  omgiver  det.  En 
Bro  med  sex  Buer  fører  over  Graven  og  hen 
til  Fæstningsporten.  Vi  kom  ind  gjennem 
denne  og  førtes  derefter  gjennem  forskj ellige 
mørke  Gange  og  høie  spidsbuede  Sale.  De 
tyrkiske  Soldater,  som  vi  mødte  herinde,  saae 
ikke  ud  til  at  glæde  sig  ved  noget  særdeles 
Velbefindende.  Uniformerne  vare  pjaltede,  og 
navnlig  var  Fodbeklædningen  i meget  slet 
Stand ; flere  af  dem  spadserede  rundt  i de 
bekj endte  røde  tyrkiske  Sko  med  spidse  Snuder, 
hvad  just  ikke  bidrog  til  at  forhøie  det  mili- 
tære Udseende.  Omsider  kom  vi  ind  til  vort 
egentlige  Hovedformaal,  nemlig  det  antike 
Theater.  Omendskjøndt  det  til  alle  Sider  er 
ombygget  med  og  tildeels  overbygget  med 
Fæstningsværker,  er  det  ikke  vanskeligt  at 
finde  Grundtrækkene.  De  sex  øverste  Sidde- 
rækker  ere  meget  vel  bevarede ; over  dem  løber 
et  aabent  Galleri,  baaret  af  joniske  Søiler,  i 

hvilket  Tilskuerne  kunde  vandre  rundt  og  søge 
Skygge ; Rester  af  denne  Porticus  og  enkelte 
Søiler  ere  endnu  bievne  staaende.  Der  opstod 
et  Ordskifte  mellem  os,  om  de  nævnte  sex 
Sidderækker,  som  ere  bevarede,  vare  de  eneste 
(i  hvilket  Tilfælde  hele  Bygningen  vilde  være 
besynderlig  disharmonisk)  eller  om  de  lavere 
Sidderækker  skulde  være  skjulte  under  Grus- 
masser og  senere  Tilbygninger.  Den  sidste 
Opfattelse  er  dog  vistnok  den  rigtigste.  Hele 
Gulvet,  det  saakaldte  Orchester,  er  blevet  skjult 
under  vældige  Bygninger  paa  to  Stokværks 
Høide,  hvilke  Araberne  have  opført  til  Maga- 
siner. Derimod  er  Scenen,  den  egentlige  Skue- 
plads, vel  bevaret  — den  er  150  Fod  lang  og 
30  Fod  dyb  — og  ligesaa  Væggen,  der  danner 
Baggrunden,  med  sine  forskj ellige  Ind-  og  Ud- 
gangsdøre for  Skuespillerne ; den  er  smykket 
med  joniske  Halvsøiler,  der  danne  en  Fortsæt- 
telse af  det  før  omtalte  Galleri,  med  Nischer 
og  lignende  Prydelser.  Trods  de  skæm- 
mende  Omgivelser  afgiver  dog  denne  Byg- 
ning et  godt  Exempel  paa  et  græsk  Theater, 
rimeligvis  fra  det  2det  Aarhundrede  efter 
Christus. 

En  Deel  af  Bosras  gamle  Mure  ere  vel 
bevarede,  ligesom  ogsaa  et  Par  af  de  gamle 
Porte.  Blandt  disse  maa  særlig  fremhæves  den 
vestre  Port,  som  kneiser  for  Enden  af  den 
lange  Hovedgade.  Vi  gik  ud  til  den  om 
Eftermiddagen,  en  meget  besværlig  Vei,  da  hele 
den  lange  Strækning  er  dækket  med  Stenblokke, 
der  ere  væltede  over  hverandre.  Dette  maa 
dog  væsentlig  tilskrives  Jordskjælv,  thi  Menneske- 
hænder vilde  ikke  kunne  afstedkomme  en  saa 
forfærdelig  Ødelæggelse.  Det  Hele  er  et  af 
vildeste  og  goldeste  Syn,  man  kan  tænke  sig : 
som  et  bølgende  Hav  af  lutter  væltede  Sten- 
blokke, og  ikke  et  eneste  Træ  eller  Busk  var 
at  see,  hvis  friske  Grønne  kunde  give  et  Ind- 
tryk af  Liv  midt  i al  denne  Død  og  Ødelæg- 
gelse. Omsider  naaede  vi  ud  til  Porten  og 
kastede  et  Blik  ud  over  de  øde  og  udyrkede 
Marker  udenfor.  Den  nedgaaende  Sols  matte 
Straaler  faldt  hen  over  det  vilde  Øde  og  for- 
høiede  det  usigelig  melancholske  Indtryk,  som 
al  denne  Ødelæggelsens  Vederstyggelighed 
fremkaldte. 

Vi  gik  atter  tilbage  gjennem  den  lange 
Gade , der  tidligere  har  været  smykket  til 

begge  Sider  med  Søilerækker,  hvoraf  enkelte 
Stumper  og  Stykker  endnu  saaes  henslængte 
mellem  Stenhobene.  For  den  anden  Ende  af 
Gaden  reiste  en  anden  Triumphbue  sig,  saa- 
ledes  at  altsaa  den  lange  søilesmykkede  Gade 
for  begge  Ender  har  været  afsluttet  med  to 
pragtfulde  Porte.  Naar  Solen,  saaledes  som 
vi  netop  saae  den,  i sin  Nedgang  har  staaet 
udenfor  den  vestre  Port  og  kastet  sit  Gylden- 
skær henover  de  lange  Søilerækker  og  den 
brogede  Folkemasse , som  færdedes  mellem 
dem,  da  maa  dette  have  været  et  høist  livfuldt 
og  glimrende  Skue.  Nogle  faa  Skridt  herfra 
findes  anselige  Levninger  af  et  meget  stort 
Palads  med  store  Gaardsrum  og  mange  Væ- 
relser i forskjellige  Stokværk.  Vi  stege  op  i 
et  af  dem  for  at  vinde  et  friere  Overblik;  da 
vi  atter  stege  ned,  mødte  vi  en  Hjord  af  sorte 
Geder,  der  mylrede  og  trængtes  op  ad  de 
steile  Trapper  for  at  søge  Nattely  i en  af  Pa- 
ladsets tidligere  Pragtsale. 

Hvad  hidtil  er  beskrevet,  hidrører  utvivl- 
somt fra  det  hedenske  Bosra , altsaa  fra  de 
nærmeste  Aarhundreder  efter  Chr.  Men  Chri- 
stendommen  fandt  tidlig  og  hurtig  Udbredelse 

i disse  Egne,  der  laa  saa  nær  ved  dens  første 
Oprindelse , og  Bosra  blev  en  christelig  By. 
Blandt  de  christelige  Mindesmærker  indtager 
den  store  Kathe  dr  alkirke , beliggende  midt  i 
Byen,  den  fornemste  Plads,  den  er  bygget 
efter  samme  Grundplan  som  St.  Georgskirken 
i Ezra:  en  firkantet  Kuppelbygning.  Yder- 
murene danne  en  Firkant,  i denne  er  en  Cirkel 
indskreven,  over  hvilken  den  store  Kuppel 
hvælvede  sig.  Over  den  midterste  Indgangs- 
dør er  ligesom  paa  Kirken  i Ezra  en  græsk 
Indskrift  anbragt,  der  meddeler,  at  Kirken  er 
opført  af  Ærkebiskop  Julianus  i Aaret  407 
(d.  e.  512  e.  Chr.).  Men  Dimensionerne  ere 
her  dobbelt  saa  store  som  i Kirken  i Ezra, 
og  Architekterne  have  ikke  kunnet  magte  disse 
store  Forhold.  Det  synes,  som  om  den 
store  Kuppel  er  styrtet  ned,  fordi  man  ikke 
havde  evnet  at  give  Pillerne , der  skulde 
støtte  den,  den  fornødne  Bærekraft,  eller  Kup- 
pelen den  fornødne  Lethed.  Nu  staaer  kun 
Ydermurenes  Firkant  tilligemed  Choret  og  to 
Sidekapeller,  hele  Kirkens  indre  Parti  er  styr- 
tet sammen.  Alligevel  gjør  endnu  det  store 
Rum  et  grandiost  Indtryk,  og  man  kommer  til 

at  tænke  paa,  at  det  har  været  en  rig  og  an- 
seelig Menighed,  som  kunde  lade  en  saadan 
Bygning  opføre,  selv  om  man  endnu  savnede 
den  fornødne  techniske  Dygtighed  til  at  tumle 
,med  saa  store  Masser. 

I Nærheden  af  Kirken  sees  Ruinerne  af 
et  Kloster;  det  er  bygget  i en  langagtig  Fir- 
kant, men  ogsaa  her  er  Taget  og  hele  det 
Indre  styrtet  sammen  og  kun  de  fire  Yder- 
mure med  deres  Vinduesaabninger  ere  bievne 
staaende.  Klosteret  og  en  lille  forfalden  Kirke 
tæt  ved  fører  Navn  af  Boheiris  Kloster  og 
Kirke,  og  her  begynde  de  muhamedanske  Sagn 
og  Traditioner  at  gribe  ind.  Muhamed  skal 
nemlig  som  Dreng  være  kommen  til  Bosra  med 
Handelskaravanerne,  inden  han  selv  eller  nogen 
Anden  anede  hans  kommende  Storhed.  Mun- 
ken Boheiri,  hvis  egentlige  Navn  er  Sergius 
eller  Georgius,  skal  da  have  mødt  ham  og 
forudsagt  ham  hans  store  Fremtid;  senere  skal 
han  have  gjort  ham  bekjendt  med  det  gamle 
Testament  og  udpeget  forskj ellige  Stykker,  som 
bleve  indlemmede  i Koranen.  Da  Bosra  efter 
Muhameds  Død  blev  erobret  af  hans  fanatiske 

Tilhængere,  skulle  Boheiris  Kloster  og  hans 
Kirke  være  bievne  skaanede. 

Og  hermed  ere  vi  naaede  frem  til  den 
muhamedanske  Periode  i Bosras  Historie,  der 
endnu  stedse  vedvarer  og  vel  kan  siges  at 
være  den  fornemste  Aarsag  til  dens  dybe  Fald 
og  den  Elendighed,  hvori  den  nuomstunder 
befinder  sig. 

Fra  denne  Tid  hidrøre  Bosras  forskjellige 
Moskeer,  alle  i mere  eller  mindre  faldefærdig 
Stand.  Blandt  disse  er  Moskeen  El  Mebrak 
(d.  e.  Nedknæling)  en  Gjenstand  for  særlig 
Ærefrygt.  Her  skal  nemlig  Chalifen  Omars 
Kamel,  som  bar  Koranen  (efter  Andre  Muha- 
meds  egen  Kamel)  have  knælet:  paa  en  Sten- 
plade vises  endnu  fire  Huller  som  Indtryk  af 
Kamelens  Knæer.  Foruden  denne  kan  frem- 
hæves Kalifen  Omars  Moskee  med  sin  ud- 
mærket skjønne  Søiler ække,  hvoraf  de  sexten 
ere  af  Marmor,  de  andre  af  Basalt;  muligen 
ere  de  tagne  fra  ældre  Bygninger,  Kirker  eller 
Templer,  men  den  phantastiske  Sammenstil- 
ling af  de  forskellige  Søileordener  er  meget 
virkningsfuld.  I det  ene  Hjørne  findes  et  høit 

firkantet  Taarn,  til  hvis  Top  en  vel  tilhugget 
Stentrappe  fører  op.  Heroppe  fra  overskuer 
man  hele  den  store  Ruinmark,  som  Bosra  nu 
er:  de  tagløse  Huse,  de  sammenfaldne  Kirker, 
de  revnede  Mure  og  den  uendelig  Mængde 
Stenblokke , som  ere  henslængte  overalt  — 
udenfor  Byen  de  udyrkede  og  træløse  Marker, 
og  endelig  længst  ude  i den  fjerne  Horizont 
Ørkenen. 

Hvad  der  giver  Bosra  sit  eiendommelige 
Udseende  fremfor  andre  Ruinstæder  i Syden 
og  Østen,  er  Mangelen  paa  Vegetation.  Ellers 
pleier  Naturen  at  drage  ligesom  et  Slør  af 
levende  Grønt  over  Ødelæggelsen,  men  dette 
er  ikke  Tilfældet  her.  Ingen  Træer,  ingen 
Buske,  neppe  nok  et  Par  Græsstraa  hist  og 
her , men  overalt  de  nøgne  Stene  i uhyre 
Masser , op  af  hvilke  de  enkelte  Søiler  og 
Murrester  hæve  sig  i Veiret.  Netop  denne 
øde  Goldhed  i Modsætning  til  det  yppige  og 
rige  Kulturliv,  som  tidligere  har  blomstret  her, 
giver  Bosra  Præget  af  den  dybeste  Melancholi. 

En  stærk  Modsætning  hertil  danner  Kana- 
wat,  hvorhen  vi  begave  os  fra  Bosra.  Ogsaa 
her  er  Ruiner  af  Theatre,  Templer  og  Kirker, 

maaske  fuldt  saa  mange  som  i Bosra,  men 
her  er  rindende  Vand,  her  er  Træer  og  Buske, 
som  spire  op  mellem  Ruinerne,  og  disse  faae 
derved  et  ganske  anderledes  frisk  og  tiltalende 
Udseende. 

Vi  kom  til  Kanawat  sent  om  Aftenen,  da 
det  allerede  var  mørkt.  Vi  havde  nemlig 
gjort  en  lille  Omvei  fra  Bosra  forat  se  to  andre 
mærkelige  Ruinstæder,  Kreye  og  Hebran.  I 
den  første  saae  vi  et  prægtigt  Vandbassin  midt 
i Staden,  omgiven  paa  de  to  Sider  af  en  tre- 
dobbelt Søilerække , dækket  med  fladt  Tag, 
under  hvis  Skygge  man  kunde  tage  Sæde  og 
glæde  sig  ved  Synet  af  det  klare  Vand  — 
en  Indskrift  meddeler,  at  det  er  et  Værk  af 
Romerne.  Hebran  er  en  Druseby , liggende 
paa  en  fremspringende  Høi  med  vide  Udsigter 
over  Sletterne  rundt  om.  Vi  vare  nu  komne  op  i 
Hauranbjergene  paa  den  østlige  Side  af  Sletten, 
her  findes  en  Del  Trævæxt.  Vi  spiste  vor  Frokost 
under  Søilehallen  af  en  tidligere  Pragtbygning, 
halvt  Slot,  halvt  Kirke,  idet  vi  tillige  nøde  den 
herlige  Udsigt,  der  aabnede  sig  til  alle  Sider. 
Lige  for  os  mod  Nord  havde  vi  den  pyramide- 
formede Vulkan  Kleb,  der  nu  er  udbrændt,  men 

hvorfra  engang  vældige  Lavamasser  strømmede 
ud  og  dækkede  Sletterne.  Nede  langs  Foden 
af  Bakken  saae  vi  et  langt  Tog  af  unge  Ka- 
meler drage  forbi ; man  fortalte  os , at  de  til- 
hørte en  omvandrende  Nomadestamme,  men 
vare  bievne  optagne  paa  Byens  Sædemarker,  og 
at  Scheiken  vilde  indkræve  Mulkter  for  dem, 
inden  han  atter  tilbagegav  dem  — en  halv 
Mejiddi  (d.  e.  omtrent  halvanden  Krone)  for 
hver  Kamel. 

Medens  vi  selv  droge  op  i Bjergene, 
havde  vi  sendt  Pakdyrene  med  Proviant,  Senge 
og  den  øvrige  Bagage  i Forveien  ad  en  bedre 
Vei  til  Sueida , hvor  vi  skulde  indtræffe  Kl.  2. 
Vi  forsinkede  os  imidlertid  ved  vore  Besøg  i 
Kreye  og  Hebran  saa  meget,  at  Klokken  blev 
sex,  inden  vi  naaede  Sueida,  og  Følgen  heraf 
var,  at  da  vi  gjorde  Holdt  foran  Scheikens 
Hus,  der  er  omgivet  af  en  Søilerække,  Resterne 
af  et  Tempel,  i hvilket  det  er  bygget  ind, 
meddelte  man  os , at  hele  Bagagen  var  gaaet 
Nord  paa  til  Kanawat.  Saa  vare  vi  nødte  til 
at  følge  bagefter,  skjøndt  vi  grumme  gjeme 
vare  bievne  i Sueida,  hvor  der  er  Adskilligt 
at  see.  Vi  maatte  nu  nøies  med  i største 

Hast  at  gjøre  en  Vandring  gjennem  Byen, 
hvor  vi  navnlig  dvælede  ved  Ruinerne  af  den 
store  Kirke  fra  det  fjerde  eller  femte  Aarhun- 
drede.  Taget  er  styrtet  ned  og  det  Meste  af 
Sidebygningen  er  forsvundet,  kun  Søilestumper 
omgive  Kirkens  Grundplan ; derimod  er  en 
stor  Del  af  Ydermuren  bevaret;  navnlig  gjør 
Vestsiden  et  prægtigt  Indtryk  med  sine  tre 
Indgange,  ligeledes  Nordmuren  med  en  Række 
af  rundbuede  Vinduer.  Men  der  var  ingen 
Tid  til  lange  Undersøgelser,  thi  Solen  stod 
allerede  lavt  paa  Himlen.  Vi  bestege  atter 
vore  Heste  og  droge  videre.  Udenfor  Byen 
saae  vi  en  lille  Bygning  tegne  sig  skarpt 
mod  Aftenrøden.  Det  er  et  Gravmonument  i 
romersk  Stil , som  ifølge  en  Indskrift  en  ara- 
bisk Emir  i det  første  Aarhundred  har  ladet 
opføre  over  sin  Hustru.  Ikke  langt  herfra 
mødte  vi  et  Par  Arabere  med  lange  Bøsser. 
Paa  vort  Spørgsmaal , hvor  de  skulde  hen, 
svarede  de : til  Kanawat ; vi  toge  dem  da  med 
os  som  Veivisere  og  tillige  som  en  Art  Escorte. 
Vi  stege  nu  op  i Hauranbjergenes  vestlige  Af- 
fald og  beundrede  den  pragtfulde  røde  Aften- 
himmel ude  over  Sletten. 

Men  Lyset  svandt  hurtig,  og  det  gjaldt 
om  at  komme  rask  afsted.  Vi  dreve  vore 
trætte  Heste  fremad  og  skyndede  paa,  saa 
meget  vi  kunde.  Vore  Veivisere  fortalte  os, 
at  vi  ikke  vilde  finde  Scheiken  i Kanawat 
hjemme:  han  var  reist  bort  for  at  mægle  Fred 
mellem  et  Par  Araberstammer  i Nærheden, 
der  vare  komne  i Strid.  De  havde  leveret 
hinanden  et  formeligt  Slag,  hvori  tyve  Mand 
vare  bievne  dræbte,  og  ligesaa  mange  saarede. 
Dette  var  nu  ikke  videre  beroligende,  thi  naar 
slige  indbyrdes  Feider  udbryde,  da  vaagner 
ogsaa  Arabernes  Rovlyst,  og  det  gaaer  da  let 
ud  over  de  Reisende.  Vi  rede  gjennem  Skov 
og  saae  Krat  og  Buske  til  begge  Sider;  Mørket 
faldt  saa  stærkt  paa,  at  jeg  ikke  kunde  see 
Veien,  der  var  fuld  af  Sten,  men  maatte  over- 
lade min  Hest  at  finde  frem,  idet  jeg  styrede 
efter  mine  Reisefællers  lange  hvide  Støvkapper, 
der  lyste  for  mig  som  Spøgelser  i den  mørke 
Skov.  Af  og  til  plaskede  Hesten  gjennem 
Vand,  vi  passerede  da  en  Bæk  eller  et  Vand- 
løb. Pludselig  kom  vi  ud  paa  et  mere  aabent 
Sted  og  overraskedes  ved  Synet  af  ranke  Søi- 
ler, der  reiste  sig  mod  den  lyse  Nattehimmel. 

Det  var  den  første  Hilsen  fra  Kanawat:  Ru- 
inerne af  et  Tempel,  der  ligger  udenfor  Byen.. 
Endnu  et  Stykke  Vei  havde  vi  at  tilbagelægge 
gjennem  Skoven , saa  kom  vi  til  lange  Mure, 
Huse  og  Bygninger  giede  forbi  os  som  Skyg- 
ger, endelig  kom  vi  op  paa  Toppen  af  en 
Bakke.  Der  gjorde  vi  Holdt  foran  et  lille 
Hus,  hvorhen  vore  Senge  og  den  øvrige  Ba- 
gage var  bragt.  Paa  den  Vis  kom  vi  altsaa 
til  Kanawat. 

Som  efter  Bosra,  saaledes  har  man  ogsaa 
søgt  efter  Kanawat  i det  gamle  Testamente 
og  troet  at  gjenfinde  det  i Kenath,  som 
nævnes  i 4.  Mos.  32,42.  Byen  vilde  i saa 
Fald  være  meget  gammel,  men  det  er  tvivl- 
somt, om  det  er  den  samme  By,  og  om  ikke 
Kanawat  ligesom  Bosra  er  af  en  meget  senere 
Oprindelse,  fra  Romerherredømmets  Tid  hen- 
imod  Christi  Fødsel.  Josephus  omtaler  den 
under  Navnet  Kanatha,  og  de  talrige  Ruiner 
samt  forskj ellige  Indskrifter  vise,  at  den  i den 
romerske  Keisertid,  fornemmelig  under  Anto- 
ninerne,  har  staaet  i fuld  Blomstring.  Christen- 
dommen  fandt  tidlig  Indgang  her  som  i Bosra, 

og  paa  de  store  økumeniske  Concilier  i femte 
Aarhundrede  nævnes  Biskopper  fra  Kanatha. 

— Fredag  Morgen  den  3.  Mai  vare  vi 
tidlig  oppe,  da  Natteleiet  ikke  havde  været 
det  bedste.  Morgentoilettet  blev  af  Mangel 
paa  Plads  foretaget  udenfor  Huset  under  aaben 
Himmel  i Overværelse  af  en  talrig  Skare  af 
Byens  Indvaanere,  som  med  største  Interesse 
fulgte  Paaklædningsscenens  Enkeltheder,  der 
for  dem  syntes  at  være  noget  Nyt  og  Ukjendt. 
Saa  gik  vi  ud  for  at  tage  Byen  og  dens 
Ruiner  i Øiesyn,  Vi  vare  noget  trætte  og 
følte  os  medtagne  af  de  sidste  Dages  An- 
strængelser,  men  den  friske  Luft  og  de  inter- 
essante Oldtidslevninger  styrkede  os  snart  og 
gav  os  nye  Kræfter. 

Staden  er  bygget  paa  begge  Sider  af 
Bjergstrømmen  Kanawat,  der  gjennemskærer 
den  som  en  dyb  Dal  eller  Wadi.  Nuom- 
stunder er  den  kun  beboet  af  nogle  faa  Druse- 
familier,  medens  en  stor  Deel  af  den  gamle 
By  er  ubeboet,  ja  ligger  tildeels  skjult  under 
Egekrattet  og  maa  opsøges  mellem  dette. 
Men  netop  denne  Kratskov  i Forbindelse  med 
enkelte  Kilder  og  Vandløb  giver  Kanawat  et 

malerisk  og  langt  mere  tiltalende  Udseende 
end  Bosra.  Hele  Staden  er  bygget  paa  en 
Bjergskraaning,  der  langsomt  reiser  sigiVeiret 
i Retningen  fra  Nord  til  Syd,  saaledes  at  den 
sydligste  Deel  danner  en  Art  Akropolis,  oppe 
fra  hvilken  man  seer  Byen  brede  sig  og  danne 
et  vidtstrakt  Skue,  gjennemstrømmet  af  Wadien, 
der  gaaer  i Retningen  fra  Sydøst  til  Nordvest. 

Vi  gik  over  den  temmelig  dybe  og  steile 
Wadi,  over  hvilken  en  gammel  Vandledning 
fører,  forbi  en  Vandmølle  og  kom  først  til  det 
antike  Theater.  Det  er  anlagt  i selve  Wadien, 
udhugget  i dens  Klippesider,  der  danne  et 
naturligt  Rygstød  for  det.  Ni  Rækker  Bænke 
ere  bevarede,  og  fra  de  øverste  af  disse  haves 
en  herlig  Udsigt  til  det  snedækte  Hermon.  I 
Midten  af  Theatret  var  et  skyggefuldt  Figen- 
træ voxet  op  og  ikke  langt  fra  dette  fandtes 
en  Cisterne.  I Omfang  var  dette  Theater 
meget  mindre  end  det  i Bosra,  med  hvilket 
det  rimeligvis  er  samtidigt,  men  det  friske 
Grønne  og  den  deilige  Udsigt  gjorde  det  til 
en  overmaade  yndefuld  og  tiltalende  Plet,  fra 
hvilken  vi  kun  ugjerne  løsreve  os.  Ikke  langt 
fra  Theatret  fandtes  Levninger  af  et  Nymphæum, 

atter  her  udøvede  en  Kilde  og  den  i^ige 
Plantevæxt  en  høist  velgj ørende  Virkning.  I 
nogen  Afstand  saaes  et  høit  Taarn,  der  har 
hørt  til  Stadens  Befæstning.  Vi  stege  nu  lang- 
somt op  ad  Bjergskraaningen,  kom  forbi  mange 
Huse  fra  Oldtiden,  som  nu  stode  ubeboede, 
gik  tilbage  over  Bjergstrømmen  og  stege  op 
til  Akropolis.  Her  mødte  os  først  Ruinerne  af 
et  stort  Bygningscomplex , der  nuomstunder 
benævnes  Serailet  eller  Paladset.  Det  bestaaer 
af  to  eller  tre  Søilehaller,  der  ere  byggede 
ind  i hinanden.  Vi  træffe  først  en  stor  tre- 
skibet Basilika  med  Choret  i Syd.  Anlæget 
minder  i Meget  om  de  gamle  Kirker  St. 
Agnese  og  St.  Lorenzo  i Rom  og  synes  at 
være  omtrent  fra  samme  Tid,  det  fjerde  eller 
femte  Aarhundrede.  Taget  og  Loftet  er 
styrtet  sammen,  men  de  fleste  af  de  korinthiske 
Søiler,  over  hvilke  Rundbuerne  hvælvede  sig, 
staae  endnu.  Foran  denne  Kirke  er  en  fir- 
kantet Søilegaard,  der  har  dannet  en  For- 
gaard  til  den  og  aabner  sig  mod  Nord  til  en 
Porticus  med  sex  pragtfulde  korinthiske  Søiler. 
Umiddelbart  ved  Siden  af  denne  Forgaard 
findes  en  anden  rimeligvis  endnu  ældre  Pragt- 

bygning,  som  det  synes  en  Basilika,  der  op- 
rindelig har  havt  Choret  i Øst,  men  senere 
ved  en  Ombygning  er  blevet  dreiet  saaledes, 
at  Choret  kom  til  at  ligge  i Syd,  medens  det 
ældre  Chor  blev  gjennembrudt  ind  til  hin  før- 
nævnte Forgaard,  ind  til  hvilken  en  tredobbelt 
Bue  fører,  baaret  af  korte  Søiler.  Over  Por- 
talen i Vest,  som  fører  ind  i Kirken,  er  ud- 
hugget Korset  og  dernæst  Forziringer  af  Vin- 
druer og  Ranker.  Det  er  vanskeligt  at  danne  sig 
en  klar  Forestilling  om  Forholdet  mellem  disse 
Bygninger.  Muligvis  har  den  sidstnævnte 
oprindelig  været  et  hedensk  Tempel,  der  er 
blevet  ombygget  til  en  christelig  Kirke.  Men 
det  synes,  at  man  senere  har  fundet  den  for 
lille  og  opført  en  meget  større  Kirke,  nemlig 
den,  som  først  blev  omtalt,  til  hvilken  den 
ældre  og  mindre  Kirke  blev  et  Slags  Capel, 
hvorfor  hin  Gjennembrydning  af  Muren  fandt 
Sted.  Andre  holde  for,  at  hin  større  Pragt- 
bygning har  været  det  biskoppelige  Palads. 
Hvordan  dette  nu  end  forholder  sig , var  det 
meget  interessant  her  at  iagttage,  hvorledes 
de  forskj ellige  Bygningsstile  blande  sig  mellem 
hverandre:  paa  den  ene  Side  de  rene  strængt 

lovbundne  classiske  Byggeformer,  paa  xden 
anden  Side  de  nye  christelige  Elementer,  der 
sammenstillede  med  hine  tage  sig  dishar- 
moniske, stundom  smagløse  ud,  men  alligevel 
varsle  om  en  hel  ny  Kunststil,  der  er  i Færd 
med  at  arbejde  sig  frem.  Det  Hele  giver  da 
et  tro  Billede  af  hin  urolige  Gjæringstid,  da 
den  antike  høit  udviklede  Cultur  og  den  nye 
christelige  Tro  kæmpede  med  hinanden  om 
Verdensherredømmet. 

Fra  de  sammenbyggede  Basiliker  gik  vi 
nogle  Skridt  høiere  op  ad  Skraaningen  og 
traf  paa  dennes  øverste  Høide  et  Monument 
af  utvivlsomt  hedensk  Oprindelse,  nemlig  et 
Tempel  med  en  Forhal,  der  bæres  af  fire 
store  Søiler,  hvoraf  de  to  endnu  staae  op- 
reiste,  indenfor  staae  to  mindre  Søiler,  der 
danne  Indgangen  til  Hallen.  Hele  Bygnings- 
stilen er  elegant  og  vel  gjennemført  i alle 
Forhold,  et  Udtryk  for  den  classiske  Stil  i 
dens  fulde  Renhed.  Templet  bærer  tydelige 
Spor  af  i senere  Tider  at  have  været  om- 
dannet til  et  Castel , hvortil  dets  høie  Be- 
liggenhed, som  dominerer  hele  Byen,  der 
ligger  nedenunder,  gjorde  -det  vel  skikket. 

Ogsaa  Stykker  af  Stadens  gamle  Mure  og 
Porte  ere  bevarede,  ligesaa  forskjellige  Grave 
udenfor  Byen,  tildeels  skjulte  i Egekrattet,  som 
overgroer  og  dækker  dem. 

Vi  stege  ned  fra  Høiborgen  og  gik  rask 
gjennem  Egekrattet,  der  voxer  frodig  herom- 
kring og  synes  at  være  den  sidste  Rest  af 
Basans  navnkundige  Egeskove.  Her  fik  vi  at 
see  hint  Tempel,  hvis  Søiler  vi  havde  seet 
rage  i Veiret  den  foregaaende  Aften.  Ogsaa 
det  tilhører,  ligesom  Templet  oppe  paa 
Akropolis,  den  classiske  Oldtid,  det  bestaaer 
af  en  Celle,  omgivet  af  sytten  Søiler;  og  des- 
foruden en  Porticus,  bestaaende  af  en  dobbelt 
Søilerække,  hver  paa  sex  Søiler.  Cellen  er 
ganske  forsvunden  og  af  Søilerne  staae  endnu 
kun  syv  opreiste.  De  staae  paa  Piedestaler, 
ere  22  Fod  høie  og  tilhøre  den  korinthiske 
Orden,  alle  ere  udførte  med  megen  Elegance. 
Ifølge  en  Indskrift,  som  endnu  er  bevaret,  var 
Templet  indviet  til  Solguden;  det  er  opført 
paa  en  Stenterrasse  og  dets  høje  Beliggenhed 
frembyder  et  herligt  Rundskue  til  alle  Sider. 
Efter  tilstrækkelig  at  have  nydt  dette  skjønne 
Skue  vandrede  vi  atter  tilbage  til  Byen,  gik  opad 

Gader,  hvis  faste  Brolægning  øiensynlig  skrev 
sig  fra  Romertiden,  besøgte  Scheikens  Hus, 
der  er  et  smukt  bevaret  Hus  fra  Oldtiden  med 
tvende  Søiler  foran  Indgangen,  og  naaede  saa 
endelig  atter  vort  Kvarteer. 

Efter  at  have  indtaget  vor  Frokost  og 
hvilet  os  lidt  ud,  bestege  vi  atter  vore  Heste 
og  rede  til  de  store  Ruiner  af  Templet  i Si  ah, 
som  ligge  en  halv  Mils  Vei  Syd  for  Kanawat. 
Dette  vældige  Tempel  blev  opført  af  idumæiske 
Fyrster  i Tiden  umiddelbart  før  og  efter 
Christi  Fødsel.  I Nischer  i Forhallen  vare 
Statuer  opreiste  af  dem,  deriblandt  ogsaa  en 
Statue  af  Herodes  den  Store,  hvoraf  desværre 
kun  ubetydelige  Rester  ere  tilbage,  men  en 
græsk  Indskrift  paa  Piedestalen  nævner  hans 
Navn.  Templet  var  helliget  til  den  syriske 
Afgud  Baalsamin  og  menes  efter  hele  sit  An- 
læg at  have  frembudt  Lighed  med  Templet  i 
Jerusalem.  Vi  vare  meget  spændte  paa  at 
tage  dette  mærkelige  Sted  i Øiesyn,  men  her 
ventede  os  en  Skuffelse.  Templet  er  anlagt 
paa  Toppen  af  en  aflang  Høi,  ad  hvis  bratte 
Skrænter  vi  med  Besvær  arbeidede  os  op. 
Omsider  naaede  vi  op  og  saae  — en  vældig 

Ruinmasse  af  større  og  mindre  Stenblokke 
væltede  over  Høiens  Flade.  Ødelæggelsen  var 
fuldstændig,  der  var  ikke  et  eneste  Murstykke 
eller  Søilestykke , der  reiste  sig  over  dette 
Chaos.  Atter  her  er  Templets  Ødelæggelse 
rimeligvis  paabegyndt  af  Menneskehænder 
(muligvis  troesivrige  Christne,  der  have  villet 
nedbryde  det  hedenske  Tempel),  men  den  er 
bleven  fuldført  af  Jordskælv.  Thi  kun  et  eller^ 
flere  saadanne  have  formaaet  saa  skaanselløst 
at  strække  Alt  til  Jorden,  som  det  her  er 
skeet.  Paa  den  anden  Side  har  dette  havt  det 
Gode,  at  det  Meste  er  blevet  liggende  i den 
Orden,  hvori  det  er  blevet  nedkastet,  og  da 
intet  større  Byggeforetagende  har  fundet  Sted 
i Nærheden,  har  det  faaet  Lov  at  blive  lig- 
gende saa  temmelig  urørt.  Herved  er  det 
blevet  muligt,  at  man  ved  et  omhyggeligere 
Eftersyn  og  ved  at  bortvælte  nogle  af  de 
sværeste  Stenblokke  kan  eftervise  Grundplanen 
og  paa  sine  Steder  Trapper  og  Murenes 
Fundamenter,  som  nu  ligge  skjulte  under  Ruin- 
hobene. Grundanlæget  syntes  mig  dog  ikke 
saa  meget  at  minde  om  Templet  i Jerusalem, 
som  snarere  om  de  store  ægyptiske  Templer. 

Ligesom  ved  disse  findes  der  to  store  For- 
gaarde  foran  Helligdommen ; den  første  er  1 20 
Fod  lang,  den  anden  160,  Bredden  er  den 
samme  for  begge,  nemlig  48  Fod.  De 
ere  brolagte  med  Lavaplader,  og  til  hver  af 
dem  har  en  mægtig  Port,  i Lighed  med  de 
ægyptiske  Pyloner,  ført  ind,  hvilke  dog  nu  ere 
ganske  omstyrtede.  Efter  at  have  gjennem- 
# vandret  disse"  to  Forgaarde  skred  man  ad  en 
Række  Trin,  som  for  største  Delen  ere  skjulte 
under  de  nedvæltede  Stenblokke,  op  til  den 
tredie  Afdeling,  liggende  Øst  for  de  to  fore- 
gaaende  og  indesluttende  den  egentlige  Hellig- 
dom. Denne  indledes  med  en  ny  Forgaard, 
der  paa  de  tre  Sider  var  indhegnet  af  Søile- 
gange,  paa  den  fjerde  Side,  mod  Øst,  laa 
Templet*).  Dette  var  opført  i tvende  Stok- 
værk: i det  nederste  var  anlagt  en  Forhal,  i 
hvilken  hine  ovennævnte  fire  Statuer  vare  op- 
stillede, en  pragtfuld  Dør  førte  ind  til  Tempel- 
cellen. Om  dennes  Udstyr  vides  endnu  Intet, 
men  det  er  sandsynligt,  at  en  Rydning  af 


*)  Grundplaner  og  Tegninger  af  Templet  findes  i de 
Yogiies  store  Pragtværk : La  Syrie  centrale. 

Pladsen  og  mulige  Eftergravninger  ville  skaffe 
Underretning  herom. 

Vi  kravlede  omkring  paa  de  store  Sten- 
blokke og  søgte  at  danne  os  et  anskueligt 
Billed  af  Tempelanlæget.  Ogsaa  undersøgte 
vi  mange  af  Stenblokkene  og  det  Billedværk, 
som  var  udhugget  paa  dem.  Vi  fandt 
Brudstykker  af  vingede  Ørne,  af  Vinranker, 
Græshopper  o.  Lign.,  som  have  tjent  til 
Decoration.  Ogsaa  et  Alter  saae  vi  med  to 
Bukke  udhuggede  paa  Siderne,  det  har  for- 
modentlig været  opstillet  foran  Templet  og 
tjent  ved  Offringer,  som  frembåres  her.  Der 
syntes  i alt  dette  at  fremtræde  en  særegen 
Blanding  af  græsk  Kunststil  med  en  yppig  og 
mere  ubunden  østerlandsk  Phantasi.  Det  frit- 
liggende Tempel  har  havt  en  herlig  Beliggen- 
hed: til  alle  Sider  frembøde  sig  frie  Udsigter, 
navnlig  til  Kanawat  og  dets  Paladser  og  Tempel- 
bygninger, som  reiste  sig  lige  overfor  os  i 
nordlig  Retning. 

Vor  Reise  gik  derefter  atter  mod  Nord, 
vi  kom  igjen  forbi  Kanawat,  hvis  rige  Byg- 
ningslevninger vi  havde  paa  vor  venstre  Haand, 
og  stege  op  paa  det  vestre  Affald  af  Hauran- 

Hauran.  c 

bjergene.  Tæt  ved  vor  Vei  laa  et  Par  af  de  pyra- 
mideformede Vulkaner,  som  nu  ere  udbrændte, 
men  hvis  Lavamasser  engang  have  oversvømmet 
Ledja’en.  Vi  rede  langs  Bjergskrænten  med 
pragtfulde  Udsigter  over  Sletten,  der  bredte 
sig  under  os  paa  vor  venstre  Side.  Det  var 
en  deilig  solklar  Eftermiddag,  Ledja’en  laa  i 
en  herlig  Belysning,  langt  borte  saae  vi  Vand 
skinne  i Sollyset,  det  er  Smaasøer,  som  findes 
derinde.  Maalet  for  vort  Ridt  var  Schubba, 
det  gamle  Philippopolis.  I denne  By  var  den 
romerske  Keiser  Philippus  Arabs  født,  og  han 
hædrede  sin  Fødeby  ved  at  udsmykke  den 
med  en  Række  Pragtbygninger.  Murenes  Om- 
fang og  de  betydelige  Ruiner,  som  findes 
indenfor  disse,  vidne  om,  hvor  statelig  og  an- 
selig denne  By  engang  har  været.  Nu  er 
det  Meste  af  den  ubeboet,  og  kun  nogle  Druse- 
familier  have  taget  Bolig  i den. 

Schubba  ligger  ved  Foden  af  Bjergene  paa 
et  Lavaplateau  lige  paa  Grændsen  af  Ledjaen. 
Det  var  blevet  seent  paa  Eftermiddagen,  inden 
vi  oppe  paa  Bjergskraaningen  fik  Øie  paa  den, 
og  saa  havde  vi  endnu  et  godt  Stykke  Vei  at 
ride  ned  ad  Bjerget  for  at  naae  Sletten.  Byens 

gamle  Mure  ere  fuldstændig  bevarede  samt  de 
otte  Porte,  hvoraf  hver  fører  ind  til  en  lang 
Gade.  Vi  kom  ind  gjennem  den  søndre  Port 
og  droge  op  ad  en  saadan  lang  Gade,  hvis 
antike  Brolægning  med  de  fast  sammenføiede 
polygone  Lavaplader  var  i fortræffelig  Stand. 
Solen  var  gaaet  ned,  men  den  vestre  Aften- 
himmel lyste  endnu  med  et  stærkt  rødligt  Skær, 
og  mod  dette  saae  vi  Søiler  og  Buer  aftegne 
sig  skarpt.  Det  var  overordentlig  stemnings- 
fuldt og  storartet  at  see  disse  Rester  af  en  rig 
og  pragtfuldt  Oldtidscultur  halvt  omtaagede  af 
de  dunkle  Aftenskygger,  medens  det  svindende 
Sollys  paa  Himlen  lagde  ligesom  Erindringens 
forklarede  Gyldenskær  over  dem. 

Vi  tog,  som  vi  pleiede,  ind  hos  Scheiken, 
der  her  boede  i et  Palads  med  et  vældigt 
Gaardsrum  og  en  saadan  Labyrinth  af  Gange, 
at  jeg  kun  med  Besvær  kunde  finde  ind  til 
den  høie  Stenhal,  i hvilken  vore  Senge  vare 
opstillede.  Mine  Reisefæller  gik  ud  forat  tage 
nogle  af  Ruinerne  i Øiesyn,  men  fik  paa  Grund 
af  det  nu  stærkt  indtrædende  Mørke  ikke  Stort 
at  see;  jeg  foretrak  at  tage  Plads  i en  aaben 
Porticus  med  Spidsbuehvælvinger , som  laa 
< 5* 

lige  ved  Indgangen  til  Scheikens  Gaard,  og 
hvorfra  man  i uforstyrret  Ro  kunde  betragte 
den  svindende  Aftenrødme. 

Næste  Dag  havde  vi  Sol  og  Lys  nok  til 
at  gjøre  en  frisk  Morgenvandring  gjennem 
Staden.  Som  Bosra  blev  ogsaa  Philippopolis 
gjennemskaaret  af  to  lange  snorlige  Gader, 
der  rimeligvis  have  været  smykkede  med  Søiler 
langs  Siderne.  Den  antike  Brolægning  er  ypper- 
lig bevaret.  Hvor  de  to  Gader  skære  hinanden 
under  en  ret  Vinkel,  sees  endnu  fire  meget  store 
Postamenter.  Man  har  meent,  at  paa  disse 
have  store  Statuer  været  opstillede,  men  da 
der  intet  Spor  findes  af  saadanne,  vilde  det 
maaske  være  rigtigere  at  ansee  dem  for  Lev- 
ninger af  en  firkantet  Buehvælving  i Lighed 
med  den  bekj  endte  Janus  qvadrifrons  i Rom, 
og  som  altsaa  maa  antages  at  have  staaet 
lige  over  Skæringspunktet  af  de  to  Gader. 
Tæt  ved  staae  fire  store  korinthiske  Søiler, 
rimeligvis  Levninger  af  et  Tempel.  Længere 
borte  i en  anden  Gade  findes  store  Ruiner  af 
Thermer  eller  Bade,  der  frembyde  Lighed  med 
Caracallas  Thermer  i Rom,  ligeledes  høie  Buer 
af  en  Vandledning,  der  har  ført  Vandet  fra 

Bjergene  ind  i Staden.  Endelig  kan  nævnes 
det  antike  Theater,  hvoraf  de  syv  Sidderækker 
ere  tydelig  bevarede  ligesom  en  Deel  af 
Scenen,  samt  Levninger  af  Templer  og  andre 
Bygninger,  hvilket  Alt  vidner  om  den  frem- 
trædende Plads,  som  denne  By  har  indtaget  i 
de  første  Aarhundreder  efter  Christus. 

Schubba  var  den  sidste  store  Ruinstad, 
som  vi  besøgte  i Hauran.  Vi  droge  herfra  i 
to  trættende  Dagsreiser  i nordlig  Retning  op 
til  Damaskus.  Veien  gik  langs  den  østre  Side 
af  Ledjaen,  atter  her  kom  vi  forbi  store  høie 
Vulkankegler,  blandt  hvilke  Tell  Schihan,  paa 
hvis  Top  en  lille  muhamedansk  Weli  knei- 
sede,  er  den  betydeligste.  løvrigt  frembød 
Veien  Intet  af  Interesse,  den  gik  for  største 
Delen  over  et  stort  og  udyrket  Plateau.  Efter 
et  langt  Ridt  naaede  vi  Druserbyen  Dekir , 
hvor  vi  gjorde  Rast  hos  Scheiken,  der  anviste 
os  et  Rum  ovenover  et  gammelt  Tempel,  hvis 
Søiler  tildeels  endnu  sees  i det  lavere  Stok- 
værk. Vort  Komme  vakte  stor  Opsigt,  thi  i 
denne  By  havde  man  ikke  før  seet  Mænd  i 
frankisk  Klædedragt.  Selvfølgelig  samledes  lidt 
efter  lidt  Størstedelen  af  Befolkningen,  Store 

og  Smaae,  deels  inde  i vort  Værelse,  deels  i 
en  tæt  Klynge  udenfor  Døren,  og  iagttoge  os 
med  største  Opmærksomhed,  medens  vi  ind- 
toge vort  Maaltid.  Derefter  fortsatte  vi  vor 
Rejse  Nord  paa;  vi  havde  ventet  at  kunne  fa  ae 
Nattekvarteer  i Byen  Suwaret  el  Kebire,  men 
den  befandtes  at  være  »død«  eller  i saa  høi 
Grad  forladt  af  sine  Indbyggere,  at  vi  ikke 
kunde  finde  Modtagelse  nogensteds.  Saa 
maatte  vi  drage  videre  og  kom  temmelig  seent 
om  Aftenen  til  Byen  Brak . Den  var  ikke  i stort 
bedre  Tilstand,  idet  de  fleste  Indbyggere 
havde  forladt  den  paa  Grund  af  jævnlige  Over- 
fald af  Beduinerne.  Vi  fandt  dog  Kvarteer 
hos  en  Druse,  der  netop  var  ankommen  nogle 
Dage  forinden.  Han  havde  tidligere  boet  i 
Libanons  Bjergdale,  men  var,  som  han  fortalte 
os,  bleven  indviklet  i en  Proces,  og  det  var 
begyndt  at  gaae  op  for  ham,  at  denne  Proces 
vilde  ende  med  hans  fuldstændige  Ruin.  Saa 
tog  han  en  rask  Beslutning,  samlede  sin  Fa- 
milie og  sine  rørlige  Eiendele  og  drog  ned 
til  Hauran,  hvor  han  nu  havde  taget  en  af  de 
mange  tomme  Gaarde  i Besiddelse  og  netop 
var  i Færd  med  at  indrette  sig.  Han  overlod 

os  meget  villig  en  Deel  af  Gaarden  til  fri  Af- 
benyttelse, og  vore  Folk  havde  allerede  tændt 
et  muntert  Baal  samt  opstillet  vore  Senge  ude 
i det  frie  Gaardsrum  under  aaben  Himmel, 
medens  de  havde  sat  Heste  og  Muldyr  ind  i 
en  Stald.  Vi  fandt  det  dog  hensigtsmæssigere 
at  gjøre  det  omvendt:  vi  lode  Dyrene  drive 
ud  i Gaarden  og  vore  Senge  flytte  ind  i 
Stalden,  efterat  vi  først  havde  faaet  den  nogen- 
lunde renset.  Vi  manglede  i hvert  Fald  ikke 
frisk  Luft  derinde,  thi  Ydervæggen  og  det 
halve  Loft  manglede,  saa  vi  havde  deilig  fri 
Udsigt  til  Stjernerne,  hvis  der  havde  været 
saadanne  at  see.  Men  det  var  der  uheldigvis 
ikke ; en  Chamsin  var  ifærd  med  at  reise  sig 
og  dækkede  Himlen  med  sine  Skyer.  Natten 
var  usædvanlig  lummer  og  trykkende,  men 
heldigvis  blev  det  ikke  Regn,  i hvilket  Tilfælde 
vi  vilde  have  været  ilde  farne.  I Nærheden 
var  opført  en  tyrkisk  Kaserne , hvori  nogle 
Soldater  vare  indkvarterede,  et  Par  af  dem  fik 
vi  mod  en  Bakschisch  til  at  holde  Vagt  for  os 
om  Natten,  der  iøvrigt  hengik  uforstyrret. 

Og  dette  var  den  sidste  Nat  i Hauran. 
I en  deilig  frisk  Foraarsmorgen  rede  vi  op 

imod  Damaskus  over  den  store  Slette,  som  i 
det  Fjerne  kr andsedes  af  blaalige  Bjerge,  blandt 
hvilke  det  snedækte  Hermon  særlig  frydede 
vort  Øie.  Veien  her  er  fra  gammel  Tid  usikker 
og  fører  Navnet  »Røverveien«,  thi  Beduinerne 
have  uhindret  Adgang  fra  de  store  Ørkener, 
fra  hvilke  de  komme  og  atter  forsvinde  med 
Lynets  Hurtighed.  Vor  Dragoman  fra  Palæ- 
stina speidede  ud  til  alle  Sider,  om  der  plud- 
selig skulde  vise  sig  Ryttere  i den  fjerne  Syns- 
kreds. Der  viste  sig  dog  Intet,  som  kunde 
vække  Uro;  enkelte  fredelige  Reisende  droge 
forbi  os,  venlig  hilsende.  Det  tør  vistnok  an- 
tages, at  Sikkerheden  her  er  afhængig  af  Aars- 
tiderne , hvilket  atter  vil  sige  af  Beduinernes 
Vandringer.  I Foraaret  og  Forsommeren  fær- 
des de  længer  Øster  paa,  og  da  vil  der  neppe 
være  Noget  at  frygte  for  et  større  Antal  Rei- 
sende. Men  længer  ud  paa  Sommeren,  naar 
den  brændende  Solhede  afsvider  Græsset  og 
Urterne,  da  drive  de  deres  Hjorder  længer 
mod  Vest  og  nærme  sig  Damaskus,  og  da 
kunde  det  være  mindre  sikkert  at  færdes  her. 

Det  var  et  herligt  Skue,  da  vi  naaede  op 
til  Slettens  Høiderand  og  i det  Fjerne  saae 

Damaskus,  omgivet  af  sine  Haver,  som  her  i 
den  lange  Afstand  viste  sig  i et  dunkeltblaat 
Lys  i Modsætning  til  de  omgivende  Bjerges 
lysblaa  Baggrund.  Vi  havde  dog  endnu  et 
godt  Stykke  Vei  dertil  og  skulde  i rigeligt 
Maal  føle  Dagens  Hede  og  Besvær,  inden  vi 
naaede  did.  Solen  brændte  varmt  i Middags- 
timerne, og  en  trykkende  Lummerhede  leirede 
sig  over  de  aabne  skyggeløse  Sletter.  Først 
ud  paa  Eftermiddagen  naaede  vi  Damaskus’ 
Porte  og  havde  endnu  et  trættende  Ridt  først 
gjennem  den  meget  lange  Forstad  Meidan  og 
dernæst  gjennem  Staden  selv,  inden  vi  naaede 
det  engelske  Victoriahotel,  hvor  vi  kunde  ud- 
hvile os  et  Par  Dage  og  atter  glæde  os  ved 
det  civiliserede  Livs  Bekvemmeligheder  efter 
at  have  overstaaet  de  Besværligheder  og  Af- 
savn, som  en  Reise  i Hauran  medfører.  Her 
i Damaskus  skiltes  vi  fra  vor  vakkre  Fører, 
Consul  Løytved,  med  en  hjertelig  Tak  for  den 
Omhu,  han  havde  viist  for  os,  og  for  den  Iver 
og  Interesse,  hvormed  han  havde  ført  os  om 
i dette  mærkelige,  af  Fremmede  kun  lidet 
besøgte  Land.  — 

Og  hvad  betyder  saa  dette  Hauran?  kan 
man  vel  tilsidst  spørge  — hvad  betyde  disse 
Templer,  Triumphbuer,  Kirker,  sønderbrudte 
Portaler  og  omstyrtede  Søiler?  Svaret  kan  gi- 
ves ganske  kort:  Hauran  betyder  et  udfyldt 
Hul  i Culturhistorien.  Det  er  et  nyt  Pompeji, 
ikke  under,  men  over  Jorden.  Hvad  Vulka- 
nens Aske  har  bevirket  hist,  det  har  Barba- 
rernes Vildhed  og  Ørkenens  Ensomhed  bevirket 
her,  at  Landet  har  ligget  urørt  og  ukjendt  i 
lange  Aarhundreder.  Ganske  vist,  fuldt  saa 
vel  som  Pompeji  er  Hauran  ikke  blevet  be- 
varet, men  der  er  dog  altid  saa  meget  tilbage, 
at  det  lette  lig  i Tanken  lader  sig  sammenføie 
til  et  Hele.  Ei  heller  er  det  et  enkelt  Øje- 
blik, hvori  som  i Pompeji  Alt  er  blevet  fæstnet 
og  stivnet,  men  en  Række  Aarhundreder,  næsten 
et  halvt  Aartusind,  og  tilmed  en  af  de  vig- 
tigste Perioder  i Historien,  nemlig  den,  da 
Hedenskabet  med  al  sin  rige  Cultur  langsomt 
forsvinder,  og  en  ny  Tro  er  ifærd  med  at 
vinde  Hjerterne.  Den  optager  først  Heden- 
skabets Culturformer  umiddelbart,  saaledes  som 
den  forefinder  dem,  dog  snart  begynder  den 
en  Omdannelse,  først  ganske  umærkelig,  men 

efterhaanden  i stedse  større  Fjernelse,  indtil 
omsider  en  heelt  ny  Cultur  er  fremkommen,  den, 
som  har  behersket  Verden  indtil  den  Dag  idag, 
den  christelige  Cultur.  Og  denne  Omdannelses- 
proces kunne  vi  følge  i Hauran  og  Mellemsyrien 
som  intet  andet  Sted.  Ikke,  at  den  har  været 
noget  Enestaaende  for  denne  Landsdel  — paa 
ingen  Maade.  Hvad  her  er  skeet,  er  slet  ikke 
Andet,  end  hvad  der  er  skeet  i hele  Syd- 
europa, en  Deel  af  Tydskland  og  Frankrig,  i 
alle  Lande,  hvor  Christendommen  mødtes  med 
den  fuldt  udviklede  antike  Cultur.  Men  af 
den  Brydning,  som  herved  fremkaldtes,  er  i 
disse  Lande  Lidet  eller  Intet  tilbage ; de  nye 
Slægter,  som  voxede  op,  omdannede  eller 
nedbrøde,  hvad  Fædrene  havde  virket,  og  hine 
Blandingsformer  maatte  vige  Pladsen  for  renere 
og  skarpere  udviklede  Kunst-  og  Culturformer. 
Men  i Hauran  ere  de  bievne  staaende  paa 
Grund  af  de  eiendommelige  Vilkaar,  hvor- 
under dette  Land  blev  stillet,  saaledes  som 
det  ovenfor  er  paavist.  Beskuelsen  af  de 
mærkelige  Mindesmærker  her  fremkalder  et 
Indtryk  i dobbelt  Retning.  Den  rene  og  ædle 
Klassicitet  er  i Begreb  med  at  forsvinde,  en 

subjectiv  Vilkaar lighed  begynder  at  gjøre  sig 
gjældende,  ofte  med  en  underlig  Smagløshed. 
Det  er  Kunstens  Forfald,  der  her  er  stillet  os 
for  Øie,  og  det  virker  frastødende.  Men  man 
vilde  have  høilig  Uret,  om  man  kun  har  Øie 
for  denne  Side  af  Sagen.  En  opmærksommere 
og  dybere  Betragtning  vil  vise,  at  vi  her  ikke 
blot  have  Culturens  Efteraar  og  Vinterdvale, 
men  at  her  ogsaa  er  et  spirende  Foraar.  Udaf 
den  classiske  Culturs  faste  og  lovbundne  Former 
er  der  noget  Nyt,  der  arbeider  sig  frem,  keitet, 
usikkert,  famlende,  ofte  staaende  aldeles  iso- 
leret, og  det  er,  som  om  de,  der  føre  det 
frem,  ikke  selv  vide,  hvad  de  skulle  gjøre  med 
det,  men  vi  gjenfinde  det  i en  senere  Udvik- 
ling i Occidenten  udviklet  til  Klarhed,  Bestemt- 
hed og  Harmoni  med  sine  Omgivelser,  og  vi 
forstaae  da,  at  hvad  vi  saae  i Hauran,  var  de 
første  Elementer  af  en  ny  Kunststil,  der  er 
ifærd  med  at  arbeide  sig  frem.  Fornemmelig 
gjælder  dette  om  Kirkerne,  de  vise  os  en 
Overgangsperiode,  der  ligger  forud  for  den 
fuldførte  Stil,  som  Middelalderen  viser  os. 
Saaledes  med  de  to  ovenfor  omtalte  Dom- 
kirker i Ezra  og  Bosra:  de  ere  byggede  nogle 


77 


faa  Aaringer  før  Sophiakirken  i Konstantinopel, 
men  det  er  tydeligt  at  see,  hvorledes  det  store 
architektoniske  Kuppelproblem,  som  er  heldig 
løst  i den  sidstnævnte,  forsøgsvis  arbeider  sig 
frem  i de  to  første.  Det  bliver  Kunsthistoriens 
Sag  at  gjennemføre  dette  i Enkelthederne ; her 
vil  det  være  nok  at  antyde,  hvilken  Betydning 
de  talrige  architektoniske  Mindesmærker  i Hauran 
have  for  den  rette  Forstaaelse  af  den  vester- 
landske Kunstudvikling. 

Hertil  kommer  et  Fund  af  heel  anden  Art, 
som  har  ikke  mindre  Interesse  for  de  mere 
specielle  Forskninger,  det  er  den  store  Mængde 
Indskrifter,  som  findes  paa  Bygninger  eller 
paa  enkelte  Stene.  Netop  naar  man  kommer 
fra  Jerusalem,  hvor  næsten  Alt,  hvad  der  kan 
kaldes  for  Indskrifter,  fattes,  hvorfor  man  ved 
Studiet  af  Jerusalems  Topografi  i Oldtiden 
stadig  bevæger  sig  paa  usikker  Grund  og  kun 
med  den  største  Forsigtighed  kan  opstille  sine 
Gisninger  — netop  da  paaskjønner  man  Vær- 
dien af  disse  Indskrifter  i Hauran  og  kan  kun 
ønske,  at  lidt  af  denne  store  Rigdom  kunde 
være  bleven  Jerusalem  til  Deel,  hvor  ganske 
vist  de  antiquariske  Undersøgelser  bevæge  sig 

i langt  fjernere  liggende  Tidsperioder.  De 
talrige  Indskrifter  i Hauran  ere  affattede  deels 
paa  Arabisk,  deels  paa  Græsk  og  Latin:  de 
angive  for  en  stor  Deel  Opførelsen  af  Byg- 
ningsværker eller  Indvielse  af  Tempelgaver, 
udtale  Bønner  eller  fromme  Velsignelsesønsker, 
mange  ere  Grav-Indskrifter,  og  de  have  ofte 
stor  Betydning  ved  at  afgive  faste  Støttepunkter 
for  Tidsberegningen.  Endnu  større  Betydning 
i saa  Henseende  have  de  mange  Mønter,  som 
ere  fundne  og  stadig  findes  i Hauran.  Consul 
Løytved  har  paa  sine  forskj' ellige  Reiser  efter- 
haanden  samlet  en  betydelig  og  værdifuld 
Møntsamling.  Det  maa  høiligen  ønskes,  at 
man  i Tide  vil  erhverve  sig  den  her  i Dan- 
mark, inden  den  gaaer  over  til  fremmede 
Hænder,  Amerikanere  eller  Englændere,  som 
allerede  ere  stærkt  ude  efter  den. 

Og  det  gjælder  ikke  at  forsømme  Tiden. 
Er  Adgangen  til  dette  mærkelige  Land  bleven 
lettere  og  Sikkerheden  bleven  større,  saa  at 
man  kan  færdes  uden  at  være  udsat  for  de 
Farer,  hvorfor  tidligere  Reisende  vare  udsatte 
— saa  er  paa  den  anden  Side  Haurans  Monu- 
menter mere  udsatte  for  Ødelæggelse  paa  Grund 


79 


af  den  stigende  Sikkerhed.  Alt  som  Ind- 
vandringen i Landet  tiltager  og  Befolkningen 
sikkres  mod  Beduinernes  røveriske  Indfald  fra 
de  omliggende  Ørkener,  blive  ogsaa  de  for- 
ladte Bygninger  og  Paladser  tagne  i Brug,  og 
mange  af  dem  nedrevne.  Navnlig  klages  der 
stærkt  over  de  indvandrede  Tscherkesser,  der 
vise  megen  Flid  til  at  opdyrke  Landet,  men 
netop  derfor  ogsaa  megen  Flid  til  at  ødelægge 
de  gamle  Monumenter.  Den  tyrkiske  Regering 
er  saa  langt  fra  at  frede  om  Oldtidsværkerne, 
at  den  tværtimod  selv  gaar  i Spidsen  for  Ned- 
brydningsarbeidet.  Exempelvis  kan  anføres  det 
smukke  Tempel  i Musmieh  i Ledjaen,  der 
endnu  for  et  Par  Aar  siden  stod  ganske  vel 
bevaret,  men  som  nu  siges  at  være  ned- 
brudt for  at  skaffe  Plads  til  en  Kaserne. 
Slig  Ødelæggelse  af  Oldtidsminderne  truer  ikke 
blot  Hauran,  men  hele  Palæstina  og  Jerusalem 
i Særdeleshed.  I samme  Grad  som  Samfærdsels- 
midlerne gjøre  Reisen  lettere  og  den  stigende 
Sikkerhed  gjør  Farerne  mindre,  i samme  Grad 
tiltager  Usikkerheden  for  de  gamle  Mindes- 
mærker, og  de  faa  Rester,  der  endnu  ere  be- 
varede, svind e bort.  Men  desto  nødvendigere 

bliver  det  ogsaa,  medens  det  endnu  er  Tid, 
omhyggelig  at  iagttage  og  beskrive , hvad 
der  endnu  er  at  see , at  dette  i alt  Fald 
kan  tjene  til  Veiledning  for  de  kommende 
Slægter,  der  muligvis  ikke  mere  kunne  faa 
at  see,  hvad  der  blev  forundt  os  at  skue. 

